text:
Ni ibirori byitabirwa n’ab’igitsina gore, baba bitwaje impano zitandukanye zirimo imyenda y’umwana, ibikinisho, ibikoresho by’isuku nka pampex/pampers, amasabune, amavuta, amabase yo kumwuhagiriramo, imitako yo mu cyumba cye n’ibindi.
Ibi birori uko iminsi igenda iza bigenda bitakaza umwimerere wabyo, abantu babigize ibya buri wese n’ubyaye gatanu barabimukorera. Hari n’ababyeyi birindiriza kugurira umwana imyenda, bategereje kuzabizanirwa muri ’baby shower ’, bakagura ibitajemo.
Iyi migirire yo kwishimira umwana imaze no gusakara mu mijyi y’u Rwanda ariko ntihabura n’abatayishimira.
I Nyarugenge ‘Baby shower’ yararikoze
Mu minsi ishize, umwe mu bakobwa bagiye muri ‘Baby shower’ ku Kimisagara mu Karere ka Nyarugenge, yahaye ubuhamya IGIHE uko we na bagenzi be bikoze, baguriye umwana ibishoboka byose, barabyamagananwa.
Umugabo w’umugore wari hafi kubyara yabararanganyijemo amaso, arabaganiriza, ariko aberurira mu kinyabupfura ko we adakunda imigirire ya ‘Baby shower’; anabumvisha ko ari we bireba mbere na mbere kwitegura umwana w’imfura ye ugiye kuvuka.
Impamvu yo kubirukana
Uyu mugabo ngo yahoraga abwira umugore we kujya guhahira umwana iby’ibanze kuko inda yari ifite amezi umunani nta gikoresho na kimwe baragura, ariko ntabikozwe nubwo inda ijya itungurana.
Umugore ngo yirazaga i Nyanza arindiriye ko azajya kugura nyuma ibikoresho amaze kubona ibyo ataguriwe hategurwa ‘baby shower’.
Umugabo yamubwiye ko bene iyo mico ari ukunyunyuza abantu kuko umwana afitweho inshingano n’ababyeyi be kurenza undi wese. Umugore yagize ngo ni imikino maze umunsi wa ‘Baby shower’ uragera, umugabo arareka ababyitabira bose baraza nubwo baje insigane. Bose baza baberewe mu mwambaro umwe w’ibara bari bahisemo kwambara.
Yababajije ikibagenza, uwari uyoboye amusubiza ko baje mu birori bya ‘Baby shower’.
Yabajije buri wese icyo akora, hari harimo n’abadafite akazi ndetse n’abakobwa b’abanyeshuri bakiri muri za kaminuza muri Kigali.
Yabasobanuriye ko atabyishimiye, ko ari umuco wateye wo kuba nta mubyeyi ugishaka kuvunikira uwo abyaye ahubwo akumva ko yabifashwamo n’abandi.
Umugabo ngo yavuganaga ikinyabupfura cyinshi cyane ariko ababaye, asaba buri wese gufata ibyo yari yaguze kuko bo batari barateranyije amafaranga ngo bagurire hamwe.
Barabifashe arabasezerera, ababwira ko babijyana ahubwo bakazagaruka kureba umwana yavutse.
Umutangabuhamya ati “Nubwo byatubabaje ariko yatubwiye mu kinyabupfura, yavuze ko abantu badakwiriye kwirukanka mu byo babonye byose ahubwo bakareka abafite inshingano bakazikora kuko ari bo zireba."
Batashye bimyiza imoso, abandi baseka
Abafitanye isano n’uwo muryango bavuze ko uwo mugabo yabakojeje isoni ndetse ko bibabaje, abandi b’inshuti zisanzwe bo bataha baseka ahubwo batangira kwibaza ukuntu bajya muri ‘Bridal shower’ umukobwa agiye gushyingirwa, nyuma y’amezi make yatwita bagasubirayo bajyanye ibikoresho by’umwana nk’aho adafite ababyeyi.
Amayeri yabaye menshi muri bene ibi birori
Iyo uganiriye n’abagore n’abakobwa muri iyi minsi cyane cyane mu mijyi, usanga binubira ibirori bya ‘Bridal shower’ na ‘Baby shower’, kuko usanga harimo ukwifuza kwinshi ndetse bikaba birimo n’amayeri atangaje.
Uwimpaye [utifuje ko dutangaza umwirondoro we wose] wiga muri kaminuza yabwiye IGIHE ko hari umukobwa wari ufite ubukwe, agura Sim card nshya na we ajya kuri group ya whatsApp itegurirwaho ibirori bye, maze nyir’ibirori akaba nyambere mu gushyushya ibiganiro ashishikariza buri wese kwitanga.
Ati “ Njyewe nabimenye nyuma ko yayibagaho, yanze kugaragaza ifoto kuri profile ye ariko wasanga ari we uvuga ngo reka umugeni tumugurire ‘couvrelit’, amashuka, tumugurire gaz y’amashyiga ane kugira ngo tuzamuhe ibintu bifatika nk’inshuti ze."
Yabaga afite abandi bamushyigikiye babiziranyeho noneho wabona abandi banditseho ko bazatanga ibihumbi icumi, ugatinya kwandikaho bibiri, wenda ukavuga bitanu.
Umuhire w’imyaka 28 avuga ko akenshi bene ibi birori bitegurirwa kuri whatsApp ngo hazamo abavandimwe n’abandi ba hafi y’ugiye kubikorerwa maze bagashyirishamo abandi.
Yagize ati “Buri group ya WhatsApp, haba harimo abantu bameze nk’abatumwe n’umugeni cyangwa ugiye kubyara, bagategeka ibizagurwa, bakavuga ko bikenewe cyane ku buryo bisaba buri wese kwitanga atizigamye."
Avuga ko usanga umuntu hari ubwo yisanga mu matsinda ane cyangwa atanu kandi bose ari inshuti ze akumirwa, hose bamushyuhije umutwe.
Hari ababishima cyane nk’igikorwa cy’urukundo
Nikuze wiga muri kaminuza mu Karere ka Kicukiro we asanga ibi birori byose ari umuco mwiza wo gushyigikirana kuko nta wigira.
Ati “Byaba ‘Bridal shower’ cyangwa ‘Baby Shower’ ni igikorwa cyo kugaragaza ko umugenzi wawe umwifuriza ibyiza mu bihe bishya agiye kujyamo bitandukanye n’ibyo mwari musanganywemo. Njyewe mbona ko abavuga ko bibangamye bajya bareka kubijyamo kuko ni ubushake kandi ntawe ugushyiraho imbaraga ngo utange ayo udafite.”
Umugabo umwe, utashatse ko tumuvuga izina yatangaje ko igikorwa cya mugenzi we cyo kwirukana abari baje muri ‘Baby Shower’ atari cyiza kuko kuva wari umutima mwiza ubagenza nta mpamvu zo kubirukana.
Yagize ati “ Ntabwo rwose wabona abantu bibwirije bakaza bakugana ngo uvuge ngo ntubikunda, niba hari n’ababa bagize uruhare mu kubishishikariza abandi ariko si wowe uba wabatumye, ahubwo abo bitarimo babireka bigakorwa n’ababikunze,ntawe bakora mu mufuka.”
Inkomoko y’ibirori bya ‘Baby shower’
Nubwo ibi birori bya ‘Baby shower’ na ‘Bridal shower’ byamamaye cyane mu kinyejana cya 21 mu bihugu byo muri Amerika n’u Burayi, bigaraga ko na mbere yaho byari bisanzwe bikorwa ariko bititwa gutyo.
Aho bigaragazwa ni nko mu Buhinde aho mu mico yabo ya gakondo byitwa ‘seemantha’ bikorerwa umuntu utwite inda ifite amezi atandatu cyangwa umunani.
Umubyeyi bamuzanira impano ziganjemo imbuto, ibiribwa biryohera n’ibindi kugira ngo bafashe umwana gukura neza azavuke ashyitse.
Bamukorera kandi ibirori byo kumuririmbira kuko bemera ko umwana aba yaratangiye kumva amajwi no kuyasobanukirwa kugira ngo yishime.
Mu Misiri naho bakoraga kuva kera imihango ku mugore utwite cyangwa wabyaye ku buryo wabigereranya n’ibibaho uyu munsi.
Indi nkuru wasoma: ‘Bridal shower,’ibirori byatangiye gutera ubwoba abakobwa bakiri ingaragu mu Rwanda
[email protected]


c: text/html

text:
Ubushakashatsi buherutse kwemeza ko abantu bazi indimi nyinshi hamwe n’abazi gucuranga ibyuma bya muzika runaka baba bafite ubwonko bukora neza, kuko buba bushobora kwikira amakuru atandukanye bukayasesengura bukayabyaza umusaruro byihuse kurusha abandi.
Ibi ngo bituma butarwara indwara yo kwibagirwa yibasira abageze mu zabukuru yitwa Dementia.
Abahanga bo muri Kaminuza ya Toronto muri Canada bavuga ko kuvuga indimi z’amahanga bituma umuntu atekereza mu buryo butandukanye(bitewe n’umuco n’ururimi ashaka kuvugamo) kandi ibi ngo bituma ibice by’ubwonko bishinzwe gutekereza no kuvuga bikora neza.
Iyo abazi izi ndimi bakunda kuzikoresha bituma ubwonko bubimenyera bityo kubona ibitekerezo muri ziriya ndimi bikoroha bigafasha ubwonko gukora butavunitse.
Abahanga bavuga ko umuntu mukuru iyo atangiye kwiga ururimi rw’amahanga biba bari byiza ku bwonko bwe kuko bituma bwongera kwiyubakamo ubushobozi bwo gutekereza no gukora nk’uko byari bimeze ariki muto.
Ibi ngo bituma butazahazwa n’ubusaza, bugakomeza kugira ingufu.
Ibipimo byafashwe n’ibyuma byo kwa muganga bifotora ubwonko, byagaragaje ko abacuranzi n’abantu bazi indimi nyinshi bagira ibice by’ubwonko bifite ubushobozi bwo gukora vuba kurusha abandi.
Kuba ubwonko bwabo bubasha kubona ibyo bushaka vuga bituma butananirwa bityo bukaramba.
Imikoranire y’ibice bitandukanye bigize ubwonko bwa bariya bantu ituma bubona ibyo bushaka vuba ntibunanirwe.
Dr Claude Alain wo mu kigo kitwa Baycrest’s Rotman Research Institute cyo muri Toronto, Canada yagize ati: “Ibi byatweretse ko abacuranzi n’abavuga indimi zitandukanye babasha gukora akazi vuba ugereranyije na bagenzi babo babo baba bakora akazi kamwe. Ibi bituma indwara ya dementia kuri bo itinda.”
Hari ubundi bushakashatsi bwari bwarakozwe mbere bwemezaga ko abacuranzi n’abavuga indimi nyinshi baba bafite ubwonko bubasha kubika amakuru kurusha abandi.
Aba bantu ngo babasha kwibuka nomero za telefoni vuba, bakibuka amabwiriza runaka hamwe na za gahunda bateganyije gukora mu bihe biri imbere, izahise ndetse n’amataliki yaranze Amateka.
Ubu bushakashatsi bwasohotse mu kinyamakuru cyandika kuri Science kitwa Annals of the New York Academy of Sciences.
Jean Pierre NIZEYIMANA
UMUSEKE.RW

robotstxt: allowed

filter: keep


text:
Inkuba yakubise abana batatu bavukana bahasiga ubuzima
Abana batatu bava inda imwe bo mu karere ka Rutsiro bahitanwe n’inkuba yabakubise ubwo hagwaga imvura ku itariki ya 30 Nzeli 2016.
Yatangiye kugwa mu masaha ya kumi n’ebyiri z’umugoroba, imara igihe kigera ku masaha abiri ikigwa. Muri icyo gihe nibwo inkuba yakubise abana batatu bava inda imwe, bo mu Mudugudu wa Kimishishi, Akagari ka Kageyo, mu murenge wa Mukura.
Umuyobozi wungirije w’Akarere ka Rutsiro ushinzwe imibereho myiza y’abaturage, Butasi Herman, yatangarije Kigali Today ko abana bakubiswe n’inkuba bari inkurikirane.
Agira ati “Ni abana bakurikirana kuko umwe yari afite imyaka 14 undi 10 undi 6. Aho bari mu nzu bugamye bari hafi y’ababyeyi babo.”
Akomeza avuga ko nta kintu kigaragara hafi cyaba cyakuruye iyo nkuba. Abaturage ariko basabwa gukomeza kwirinda ibikurura inkuba mu gihe bikomeje kugaragara ko Akarere ka Rutsiro gakunze kwibasirwa n’inkuba.
Ati “Ni ugukomeza kwirinda kugama munsi y’ibiti, kwirinda kujya kuri moto, kwirinda kwegera amapoto y’amashanyarazi igihe imvura igwa n’ibindi! Mu gihe Leta igikora ubushakashatsi ngo harebwe uburyo burambye.”
Mu kwezi kwa Nzeli 2016 inkuba yakubise abantu batanu mu Karere ka Rutsiro.
Dukurikire ukanda kuri Like
Ibitekerezo ( 6 )
Dusengere aka karere ka Rutsiro n’ Uburengerazuba (muri rusange) Imana ihagoboke. Abo bana Imana ibakire,ihanagure kumaso amarira y’abo babyeyi.
Nukuri Imana ibakire, kandi ababyeyi babo bihangane imiryango ibegereye ibafate mumugongo
yooo!!!! birababaje gusa uwomuryango wahuyeniyotsangane, ukomezekwiha ngana abobana lmana ibahe iruhukorindashira.
Abo bana Imana ibakire mu bayo kandi ni ukuri ababyeyi babo bagerageze kwihangana nubwo bitoroshye
Imana ibakire mu bayo,gusa birababaje
Imana Ihe Iruhuko Ridashira kandi Twifatanyije Nuwomuryongo


text:
Rubavu: Abagore basiga abana ku mupaka bahawe igishoro
Abagore 70 bo mu Karere ka Rubavu bashyikirijwe inkunga igera kuri miliyoni 3Frw, izabafasha mu mishinga ituma batongera gusiga abana ku mupaka.
Benshi mu bagore bakora akazi ko gutwara ibicuruza Goma bafite abana, bagira ikibazo cyo kubura aho basiga abana bakabasiga ku mupaka.
Abo bana usanga Babura ubitaho babaho nabi, mu gihe hari n’abandi babyeyi bakura abana mu ishuri kugira basigarane barumuna babo ku mupaka.
Cyari ikibazo kibangamiye akarere ka Rubavu kuva mu 2010 ariko kitarabonerwa igisubizo.
Umushinga ADEPE “Action pour le Dévelopment du Peuple” ukorera mu karere ka Rubavu uri mu yiyemeje kugishakira igisubizo ushyiraho irerero abana basigaramo aho gusigara ku muhanda no gukura abandi mu ishuri ngo bite kuri barumuna babo.
Umushinga kandi wageneye buri mubyeyi ubufasha bwo kwagura ibikorwa byabo byatuma bazashobora guhemba abasigarana abana.
Rwandarwejo Eugene ukuriye uyu mushinga, avuga ko iki gikorwa kizakemura uburenganzira bw’umwana usigwa ku muhanda ariko kikanongera imibereho myiza y’umuryango.
Agira ati “Bamwe bagasiga abana na bakuru babo babareba ugasanga uburenganzira bw’umwana na mukuru we burangiritse.
“Ariko ubu twabashyiriyeho aho basiga abana bakitabwaho n’abantu bakuru kandi bahabwa n’ubufasha, abana bataga amashuri baje kurera abana bayashubijwemo, ikindi ababyeyi b’abana bahawe igishoro cyo kwiteza imbere.”
Buri mugore yahawe amafaranga yasabye kugira ngo azamufashe kwiteza imbere kandi ashobore no kuzayasubiza adatanze inyungu nyuma y’umwaka.
Uwera Furaha ni umubyeyi w’abana babiri, wakoraga ubucuruzi bwambukiranya umupaka, ibihumbi 30Frw bizamufasha gukora ubuhinzi agatandukana no kwambukiranya umupaka agashobora kwirerera abana.
Ati “Nta nyungu nyinshi nabonaga navuga ko mpombye, nahisemo amafaranga yo kwikorera ubuhinzi kandi azamfasha gutuza no kwita ku muryango wanjye.”
Irerero ryubatswe na ADEPE risigarana abana babarirwa hagati ya 40 na 60 ku munsi, bitewe n’ababyeyi bambutse umupaka kuri uwo munsi.
Ubusanzwe umwana nawe kugira ngo umwambutse umupaka bisaba kumusabira uruhushya. Aba babyeyi bavugaga ko ari imwe mu mpamvu ituma basiga abana babo ku mupaka kuko nta bushobozi babaga bafite.


text:
La Palisse Hotel yiyemeje Korohereza abahakorera Siporo
Ubuyobozi bwa Hotel La Palisse buratangaza ko bwiteguye korohereza abakora Siporo zitandukanye zihakorerwa, kandi ko bazanye ibikoresho bihagije n’abatoza bafite ubunararibonye.
Nsengiyumva Hubert Umuyobozi wa La palisse ati”Twazanye abatoza beza,ibikoresho bihagije ubu dufite amagare 15 ay’abagabo n’ay’abagore,Tapi Zigenda(Tapis Roulants) zigera kuri 6 ni ukuvuga no muri Massage na Sauna byose twarabikemuye”
Ufite ifatabuguzi yemerewe gukorera siporo aho ageze
Ubuyobozi bwa La Palisse bukomeza buvuga ko mu gihe abantu bafashe ifatabuguzi muri rimwe mu mashami ya La palise Nyandungu yemerewe gukorera Siporo aho ageze hose yaba ku Ishami rya La Palisse/Kigali ,ishami riri mu karere ka Bugesera Hotel Tulip ndetse na La Palisse Gashora.
Ibyo ngo biri mu rwego rwo kwagura imipaka ku buryo abakiriya batagomba guhura n’imbogamizi izo ari zo zose bitewe n’aho batuye cyangwa bakorera.
Abahakorera Siporo barayishima bitewe n’inyungu bamaze kuhakura.
Bamwe mu baganiriye na Kigali Today bamaze kugana iyi Hotel bahakorera Siporo bavuga ko bamaze kunguka byinshi bitewe n’uko bahaje bafite ibibazo bitandukanye.
Umugiraneza françoise w’imyaka 50 y’amavuko yagize ati”njyewe naje hano mu mezi 8 ashize ariko mbere nahakoreraga Gym tonic ariko nataha umugongo ukandya mpitamo kuza koga kandi ubu nta kibazo cy’umugongo ngira kuko nkora gym nkanoga”.
Undi nawe ukora Gym Tonic Mupenzi Evode nawe yunze murye agira ati”njyewe naje hano mfite ibiro 95 kandi urareba uko ndeshya ntibijyanye n’uburebure bwanjye ariko ubu nsigaranye ibiro 75 mu gihe cy’umwaka maze urumva ko kuza hano muri Gym byamfashije”.
Igice cya siporo muri La Palise kigizwe n’amashami atandukanye arimo koga,Gym Tonic,gukina umukino w’intoki wa Basket ndetse n’igice cya Sauna/Massage.
Dukurikire ukanda kuri Like
Ibitekerezo ( 6 )
Ni byiza turabashimiye kuri iyo nkuru. Piscine ya Nyandungu ubona itajyanye n’icyerekezo ikeneye gusukurwa pe. Mu gice cy’aho abana bogera ho usanga umwanda ukabije ababishinzwe bagerageze.
mwiriwe hoter nyandungu iherereye he? ko numva ariheza
La Palisse Nyandungu iherereye Ku muhanda ujya Kabuga hepfo gato y’ikibuga cy’indege mbere yo kugera kuri 12. Naho La Palisse Golden Tulip iri i Nyamata ahateganye n’urusengero rw’abapentekositi, uretse ago bita Kariyeri. Hose ni heza pe!
Ese ko nziko mukorana na RRA natwe twakorera aho tugeze hose?
aho ujyeze hose uremerewe kuhakorera rwose kuko hari fiche ya buri kigo
Uwashaka ibisobanuro birambuye ashobora guhamagara kuri 0788313247 cg 0788313248


text:
UBUTUMWA BW’UMUYOBOZI W’ISHYIRAHAMWE AFERWAR-DUTERIMBERE KU MUNSI WAHARIWE ABABYEYI.
Kuri uyu munsi wahariwe ababyeyi b’abagore (14/05/2017) ku isi yose, ishyirahamwe AFERWAR-DUTERIMBERE mu ijwi ry’umuyobozi waryo MUKARUGOMWA Thacienne, rirabagezaho ubutumwa bukurikira:
Babyeyi mwabyaye mwebwe mwese mwashyize ingobyi i mugongo, mukishimira hamwe n’imiryango yanyu ko ibibondo bikinira kubibero byanyu, mugire AMAHORO mu miryango yanyu, n’inshuti n’abavandimwe, AMAHORO masa.
Ndavuze nti mugire Amahoro kuko ari ikintu cy’agaciro kanini dukwiye kwifurizanya buri gihe. Amahoro yabaye ingume ku isi yose by’umwihariko mukarere dutuyemo k’IBIYAGA BIGARI. Amahoro turayashonje, turayashaka. Muzi mwese ko intambara aritwe igiraho ingaruka zikomeye banyiri kuzishoza bigaramiye. Nyamara hari ubwo twahosha izo ntambara biturutse ku imbaraga zacu aba Mamans, Ababyeyi ba Nyaguheka.
Niba abo twibyariye ari bagashoza ntambara (abana bacu), niba abo twashakanye nabo ari bagashoza ntambara (abagabo bacu), murabona intambara zikomeje kuba agaterera nzamba twebwe aba Mamans tutaba dufite uburangare bukomeye? Igihe cyose tuzaba tudashobora kubatura aba bantu bacu mububata bwokuba abanyentambara gusa, tuzaba twaratakaje igice kinini cy’imbaraga n’ububasha twifitemo.
Mucyo duhaguruke abo twibyariye tukabirerera tubahanure tubagire inama tubangishe intambara n’abazibashoramo. Abo twashakanye nabo baradukunda, baratwubaha kandi iteka bumvira inama tubagira, mureke tuganire nabo iby’izo ntambara tuzibangishe basigeho gukomeza kuzitegura n’izo batangije bazihagarike.
Ariko koko niba dupangana n’aba bantu bacu (abana n’abagabo bacu) iby’imishinga no kwiteza imbere bigakunda tugashora imari tukunguka kakahava, niki cyatuma rwose tutapangana nabo ibyo kurangiza intambara ngo bishoboke? Ba Mamans babyeyi mureke tugerageze duhe agaciro imbaraga n’ububasha twifitemo nk’ ababyayi bagahekera akarere kacu n’ isi yose maze duhangane, ducubye ndetse turandure burundu “UBUGASHOZANTAMBARA” mubacu (abana n’abagabo bacu).
Ngaho injijuke, intiti z’aba Mamans bo mukarere k’ibiyaga bigari mufate iyambere mushyireho ishyirahamwe cg urugaga rugamije kwegeranya cg gukusanyiriza hamwe inama (conseils) zafasha abandi ba Mamans kwitabira uwo mugambi. Harushya intangiro ariko mureke dushirike ubute, tugerageze turebe ko twakwikiza iki cyorezo cy’intambara cyabaye akarande. Ntashira ararekwa tuzakomeza kwungurana ibitekerezo.
Mugire umunsi mukuru mwiza wahariwe aba Maman twese.
Abakiribato muri twe muragahorana ibyahi, murakabyara muheke.
MUKARUGOMWA Thacienne
Umuyobozi w’ishyirahamwe ry’abari n’abategarugori b’Impunzi z’Abanyarwanda (AFERWAR-DUTERIMBERE)


text:
Ubushake bwo gukora imibonano mpuzabitsina ku bashakanye, nibwo buryo bwa mbere buhuza kandi bugatuma basabana, bityo bagakomeza kunga ubumwe no kuryoherwa n’ubuzima.
Ubushake bwo gukora imibonano mpuzabitsina ku bashakanye, nibwo buryo bwa mbere buhuza kandi bugatuma basabana, bityo bagakomeza kunga ubumwe no kuryoherwa n’ubuzima.
Mu byerekeye gukora imibonano mpuzabitsina, iyo umwe ataryohewe bitera umwiryane ndetse n’ubwumvikane bucye mu rugo. Kuri bamwe cyane cyane abagabo bakunda kwirukira imiti ikoreshwa mu kongera ubushake bwo gukora imibonano nyamara akenshi ntacyo ibafasha cg ikabatera ibindi bibazo bitandukanye.
Aha twaguteguriye amabanga n’uburyo busanzwe wabanza kwifashisha kugira ngo urusheho gushimisha uwo mwashakanye.
Mu rwego rwo gushimisha no koryoherwa n’icyo gikorwa hari ibintu ukwiye kwirinda, bimwe muri byo:
Irinde kunywa inzoga n’itabi: ugomba kwirinda inzoga n’itabi niba wifuza gukora neza imibonano mpuzabitsina. Ubushakashatsi bwerekana ko inzoga cg itabi bibuza igitsinagabo gufata umurego kimwe no kugabanya intangangabo mu mubiri.
Aho kunywa inzoga, wakwinywera divayi itukura (red wine) nabwo gacye, kuko yo ituma amaraso atembera neza, ariko ibaye nyinshi nayo ituma bitagenda neza.
Irinde mu buryo bwose cg ugabanye stress (imihangayiko): ugomba kwirinda cyane stress no gutekereza ibiri hanze y’icyo gikorwa. Stress yangiza ubuzima idasize ubushake bwawe bwo gukora imibonano. Uko stress yiyongera, niko yongera uko umutima utera bityo n’umuvuduko w’amaraso ukiyongera. Ingaruka ziba kubura ubushake bwo gukora imibonano mpuzabitsina. Uburyo bwiza bwo gukemura stress, ni ukubiganira n’umufasha wawe mukareba icyo mwakora, undi muti mwiza wa stress ni sport. Gukora sport bigabanya stress bityo bikongera ubushake bwo kwishimana n’uwo mwashakanye , sport igufasha kugira ubushake bwo gukora imibonano mpuzabitsina.
Gukorana sport ku bashakanye byongera ubusabane n’ubwumvikane mu muryango.
Irinde kurya ibiryo byinshi: kurya cyane bitera kugira ubunebwe no kumva usinzira, cyane cyane iyo ibyo wariye birimo ibinyampeke byinshi (umuceri, ibigori, kawunga, makaroni,…). Ushobora ahubwo kwihitiramo imbuto n’amazi ahagije kuko bizagufasha kugira imbaraga.
Kwikinisha byo bigendere kure: cyane cyane ku bagabo kwikinisha cyane igihe kirekire bitera igitsinagabo gutinda gufata umurego. Nubwo hari bamwe bakunda kubikora mbere yo gukora imibonano mpuzabitsina, bagamije kuza gutinda kurangiza nyuma ibi ni bibi cyane, kuko byangiza uburyohe no kwishimana hagati y’abashakanye mu gihe cy’igikorwa.
Ugomba kwirinda kunywa ibinyobwa byongera imbaraga (energy drinks): ushobora kwibwira ko ibi binyobwa byongera imbaraga nyamara sibyo. Birimo isukari igufasha kumva ugize imbaraga igihe gito, ariko birangira wumva warushye cyane, bityo ntube wanashimisha uwo mukorana imibonano mpuzabitsina.
Hari ibiribwa bishobora kongera ubushake bwo gukora imibonano mpuzabitsina muri ibyo harimo:
Umuneke: Ni isoko nziza ya potasiyumu, ikanafasha mu kugabanya umuvuduko w’amaraso. Icyo imineke izagufasha ni ukongera akabaraga muri icyo gikorwa no kurushaho kwishima. Ku bagabo bakunda kuvuga ko igitsina kidafata umurego, umuneke ni umuti mwiza wa mbere.
Urusenda: rwongera uburyo amaraso atembera mu mubiri, rwagura imiyoboro y’amaraso. Urusenda kandi rukangura urwungano rw’imyakura (nervous system), rukongera ubushake bwo gukora imibonano mpuzabitsina ndetse no kwifuza uwo mugiye kubikorana.
Igitunguru na tungurusumu: ubushakashatsi bwerekana ko byongera ubushake bwo gukora imibonano. Bikangura kandi bikaringaniza testosterone, bityo ikohereza mu mubiri indi misemburo ifasha amaraso gutembera neza.
Amagi: isoko ikomeye ya vitamin B, zifasha mu kuringaniza imisemburo mu mubiri. Amagi afasha mu kugabanya stress no gukomeza gufata umurego ku gitsinagabo. Arimo aside z’amino (amino acids) n’aspartic (aspartic acid) zifasha mu gukora testosterone, zikaba kandi ari ingenzi cyane ku myanya myibarukiro y’umuntu.
Ubunyobwa: kimwe n’ibindi bikungahaye kuri vitamin B1 (nk’inyama z’ingurube, ibishyimbo,…), ni vitamin y’ingenzi kuko yohereza byihuse ubutumwa ku bwonko, ibi bigafasha byihuse igitsina gufata umurego.
Mu gusoza, reka tuvuge ko ikibazo cyo kutagira ubushake bwo gukora imibonano mpuzabitsina gishobora kuba gito cyangwa kinini; iyo bidakabije bikosoka ukoze ibyo tumaze kuvuga. Iyo ari kinini gishobora kuvurwa n’abaganga bazobereye mu byerekeye iby’imibonano mpuzabitsina ibanga rya mbere ni ukugana muganga akaba yagufasha kukubonera umuti kuko akenshi usanga ari uburwayi.
Bruce MUSHUMBA
Ibitekerezo
iyoumuhungunumukobwabarigushakagukoraimibonanompuzabitsinai Kanda hano umusubize
Ushaka Kurongora Umukobwa Umwanya Murere Ubigenza Gute? Kanda hano umusubize
Nuburyo warongora umukobwa umwanya muremure Kanda hano umusubize
mfite ikibazo nkora tpur yambere iyakabiri ubushake bugatinda nzabigenze ute? Kanda hano umusubize
mwamfasha kumenya impamvu umuntu atarenza agaturu kamwe mu ijoro kdi cyera yarabibashaga? Kanda hano umusubize
Wasanga biterwa n'imirire yawe cg gusaza. Kanda hano umusubize
vugurura imirire yawe,ubundi ujye uruhuka bihagije. Niba byagushobokera ujye ukora na sports cyane cyane izo kwiruka nibyanga uzambwire ngufashe kubindi wakora. Kanda hano umusubize
nanjye mfite ikibazo shaka ko mungiraho inama, mfite umugore ndamutegura muburyo bushoboka ariko akanga ko munyaza, nakor'iki? Kanda hano umusubize
none se,wazamuguyaguye ukareba impamvu abyanga,nubikora rimwe azahora abigusaba.keretse niba yarigeze abikorerwa nabi akabangamirwa Kanda hano umusubize
Urabeshya Tuu! Kanda hano umusubize
UZAMUJYANE KWAMUGANGA Kanda hano umusubize
nkeneye MOBISOLO na terevision Kanda hano umusubize
Nonese Uwikinishize Igihe Cyirekire ,nyuma Akabireka Nangaruka Ahura Nazo? Mutubwire Niba Nakibazo Yazagira Birangiriye Aho Paka Azanye Umugore? Kanda hano umusubize
icyo nzi nuko umuntu wikinishije cyane naho yabayarabiretse ingaruka zirahari. igihe amaze gushaka bituma arangiza vuba bityo ntabashe gushimisha uwo bashakanye. Kanda hano umusubize
Non Ntamuti Wokureka Kwikinisha?Kobigoy Guheba Kanda hano umusubize
Non Ntamuti Wokureka Kwikinisha?Kobigoy Guheba Kanda hano umusubize
Ese habaho umuti ukura insya ku gitsina gabo ndavuga zimwe ziba zarenze aho zagenewe zikataka igitsina Kanda hano umusubize
NTAKINDI WAKORA KERETSE KUZOGOSHA BURI GIHE Kanda hano umusubize
Hari uwabajije icyakorwa ku mugore utagira ubushake. Abaye nta kindi arwaye, mu gihe umugore wawe atakigira ubushake yarabuhoranye, shakira mu bimubangamiye akenshi biturutse kuri wowe. Girana nawe ibiganiro, kuko umugore ufite ikitamushimishije icyaricyo cyose umubangamiyeho, kwinjira mu gikorwa atakwishimiye ntacyo byabamarira mwembi. Bitinze, byanatuma akuzinukwa, kuko we aba yumva ko utakimukunda, kuko umubabaza umutima cyangwa yakubwira ibitagenda ntubihe agaciro. Abantu bose rero ntibamera kimwe, hari ugutura umujinya akakubwira arakaye bigashira, hari urakara umujinya akawutura abandi abana ,abakozi cyangwa abo mu kazi, hari ukwanga akanakuzinukwa nta n'icyo akubwiye, hari ukubwira ibitagenda mwabiganiraho mukabikemura ubuzima bugakomezam, hari uwihangana byose akabyirengagiza.... Umugore wawe nakubwira ikimubabaje please jya ugiha agaciro, niko kumwereka ko ukimukunda, wihutire kumubaza ikimubangamiye, ucyiteho umwizeze ko umukunda. Muri byose, kuganira ni ngombwa cyane kubazanya muri mwembi ibikeneye gukosorwa kandi mukabyitaho, mugasaza mugihuje urugwiro. Kanda hano umusubize
umva mada giravuba umubwire ajye kuamuganga ibyo sibintu! Kanda hano umusubize
Unva madamuwe ibyo nago ariby namaunu ukunda kwikinisha byikuremo Kanda hano umusubize
Ihangane Ujye Kwamuganga Kanda hano umusubize
mutubwire neza uwo muti ugura angahe? ese witwa ngo iki niba ntabanga ririmo koko ? Kanda hano umusubize
Barakubeshye Uwomuti Nawubaho Kanda hano umusubize
Ese?ibyo biribwo mutubwiye haruguru byomgera ubushake.waba ubiryaaruko ugiye gutera akabariro cg Kanda hano umusubize
BIRANYUZEPE.MBE USHATSEKO IGITSINAGABO CAWE KOKIBA KININI(LONGUEUR&LARGEUR) WOFATIKI?? MURAKOZE. Kanda hano umusubize
gisige urusenda Kanda hano umusubize
Naw Uri Dange Man! Kanda hano umusubize
none bivakuki ntukunde kugira imibonano mpuza bitsina? Kanda hano umusubize
izonama ninziza pe! Kanda hano umusubize
ibi ni sawa rwose birubaka umuryango nyarwanda Kanda hano umusubize
mutwigi shabyinshi peee! ndituza bura kubazirikana Kanda hano umusubize
igitsina gabo gito cyaryoshya imibonano Kanda hano umusubize
Sex relations ni nziza kandi ni ngombwa ku bantu bashakanye byemewe n'amategeko.Imana yabiduhaye kugirango twishime kandi tubyare abana.Ariko imana ntabwo yemerera abakobwa n'abasore kuryamana.Kimwe n'abandi bantu babikora batarashakanye.Ni icyaha kizatuma millions nyinshi z'abantu imana ibarimbura ku munsi w'imperuka,kubera ko banga kumvira imana. Kanda hano umusubize
Ivyuvuze nivyizakandi nukuri.ikindi naco abantu babigiyemwo imbere yuko babana bituma bagera kubana baraharurukanye bataciyumvanamwo cane cane kubakobwa Kanda hano umusubize
naho abagore batagira ubushake no mubafasha iki Kanda hano umusubize
mbashimiye inama muduha nubufasha muduha bwo ku buzima bwacu. Kanda hano umusubize
igitekerezo nk icyi mubijyanye no kwidagadura mu bitsina kugihitisha le 06.04.2017 ni icyimenyetso cyo kutita ku agahinda abanyarwanda balimo ,bibuka! Kanda hano umusubize
Hahahahaaaaaaaaa! Ariko Revy, wowe kuki wagisomye ahubwo!!! Ntabwo kwibuka bidutegeka kwirengagiza ubundi buzima kuko abacu ntitubibuka muri Mata gusa kuko nibwo buzima tubana nabwo burimunsi. Bibaye bityo rero ntacyo twakora. Kanda hano umusubize
NUKURITURABASHIMIYE NIMBUMUDAMU NANGE NZAJYANITAGUSHAKIRA UMUGABOWANGE IBIBIRIBWA MURAKOZE Kanda hano umusubize
BISABA IKI KUGIRA UMUNTU ANE MUMWANYA WOUBYISHIMIRA? Kanda hano umusubize
Murakozee cyanee! njyewe ndumvako Nana view bakagombye kujya basura imirasire maze bagasobanukirwa ibyubuzima bakareka amakimbirane abahafati yabashakany e( kubyerekeye sexual) murakoze. Kanda hano umusubize
Bavandimwe mu by'ukuri ndabizi neza ko hari ingo zitakivuga rumwe kubera ikibazo cyo kutuzuza inshingano mu gutera akabariro bitewe n'uburwayi nabo bafite akenshi ugasanga batazi icyo barwaye. Nagiraga ngo mbabwire ko mbabwire ko hari umuti wa kizungu nabarangira ufasha abagabo kongera ubushake bwo gutera akabariro kandi uyu muti urizewe si yayindi njya numva bamamaza ikaba yagira ingaruka ku bayifashe. cyane cyane ku bagabo barangiza vuba cyangwa igitsina cyabo kigatinda gufata umurego, uyu muti urabafasha kuburyo hagati y'ukwezi n'ibyumweru bibiri uba wamaze kubona impinduka. uwushaka wahamagara kuri nmbr 0783602726 cg ukaba wakwandika no kuri wtspp bakagufasha.Bakorera mu mujyi wa kigali rwagati haruguru ya Gare. Kanda hano umusubize
umvaikibazo fite mungire inamambana numugabo tubyaranye 3,ntakibazo kindiafite usibyekunwa inzoga arikoashobora kumarankamezi2 ntakabariro atera lkandi atarwayemungire inamanamwe Kanda hano umusubize
INAMA NAMUGIRA NAGANE MUGANGA KUKO ARWAYE NTAMUGABO UTARWAYE WAMARA AMZI ABIRI ARI MUZIMA ADATERA AKABARIRO MUFASHE MUGE KWAMUGANGA WEKUVUGA NGO NTACYO ARWA KANDI ARWAYE. Kanda hano umusubize
Unva jukunda gukinanawe cyane Kanda hano umusubize
ndakugira inama ko wamubwira akareka inzoga kubera yuko uko umwa inzoga cyane bituma urya ninyama ninshi bigatuma ugira ibinure cyane ntugire imbaraga cg ubushake bwo gukora imibonano'ibyo nkubwiye byambayeho 'nazihagarika uzabona impinduka'thanks Kanda hano umusubize
ndakugira inama ko wamubwira akareka inzoga kubera yuko uko umwa inzoga cyane bituma urya ninyama ninshi bigatuma ugira ibinure cyane ntugire imbaraga cg ubushake bwo gukora imibonano'ibyo nkubwiye byambayeho 'nazihagarika uzabona impinduka'thanks Kanda hano umusubize
wabonye umwanya wo kwamamaza. burigihe iyo bashyizeho inkuru yabagabo bacika intege . uba uwambere. barakuvuye cyangwa nubucuruzi bwawe? Kanda hano umusubize
Ubwo muri ugura angahe Kanda hano umusubize
Umva Shuti Nonese Atari Ikigali Nahandi Hamfi Wawubona? Kanda hano umusubize
IZO.NAMA.MUTUGIRA.NINZIZA Kanda hano umusubize
IBYO MUTUBYIRA CG MUTWIGISHA N IBYIZA ARIKO SE UMUNTU WIKINISHIJE IGIHE KIREKIRE YABIGENZA ATE? Kanda hano umusubize
kubireka n'ibintu bishoboka cyane kuko byose ni mumutwe. Kanda hano umusubize
mugire'inama'umugorewage'atidakuragiza' Kanda hano umusubize


text:
Isuzuma ryakozwe n’ishami rya MINAGRI rishinzwe igenzura ry’ibikomoka ku buhinzi n’ubworozi, ryagaragaje ko inzu zicururizwamo inyama zibarirwa kuri 7,8% mu Mujyi wa Kigali, zubatswe ahantu hatemewe.
Iri suzuma ryakozwe mu mwaka ushize wa 2017, rikorerwa ku nzu 114 zicururizwamo inyama.
Inzu zizafungwa zirimo izubatse hafi ya ruhurura, izubatse hafi y’aho bogoshera (Salon de Coiffure) ahari ivumbi n’ahandi hatemewe.
Ikindi isuzuma ryagaragje gihangayikishije, ni uko inzu 34 % gusa ari zo basanze zicuruza inyama zifite ibyangombwa by’aho zaturutse hazwi, bivuze ko 66% by’inyama zicuruzwa aho ziva hatazwi.
Amabagiro yemewe mu Mujyi wa Kigali, ni irya Nyabugogo na Kabuga.
Umuyobozi Mukuru w’Ishami rishinzwe igenzura ry’ibikomoka ku buhinzi n’ubworozi muri MINAGRI, Uwumukiza Béatrice ubwo hamurikwaga ibyavuye muri iryo suzuma kuri uyu wa Gatanu, yavuze ko bakoze igenzura bagamije kwereka buri mucuruzi ibyo atujuje, banarengera ubuzima bw’abagura inyama.
Yavuze ko ubwo bagenzuraga hari inzu zicuruza inyama bahitaga bafunga ariko ngo hari n’izindi zizafungwa nyuma y’iri genzura.
Yagize ati “No muri iryo genzura aho twabonaga hari ibibazo bikabije twahitaga dufunga; hari n’abaciwe amande. Hari aho bavuze habagirwa amatungo aba yaturutse ahantu hatazwi, rimwe na rimwe hari igihe baba banayibye. Abo babagira inka hasi kandi ntabwo byemewe, ibyo bigomba guhita bicika. N’ibindi bikora ku buzima bw’abantu ako kanya tubona ko bifite ingaruka ku buzima bigomba guhita bicika.”
Uwumukiza yakomeje avuga ko nk’abacuruzi b’inyama bagaragaweho gucuruza izidafitiwe ibyangombwa badakwiye kwihanganirwa.
Ati “Nk’ibyo byo gutanga inyama tutazi aho zaturutse , nta bwo twavuga ngo turagiha amezi runaka, bigomba gucika. Kwakira inka zipfushije ntitwavuga ngo turabiha amezi.”
Bamwe mu bacuruzi bagaragaje ko ari amakosa kuba bacuruza inyama kandi hari ibyo batujuje, icyakora banagaragaza ko hari bimwe mu bikoresho basabwa badashobora guhita babonera ubushobozi.
Ntawizera Léonidas, umucuruzi w’inyama wo mu Murenge wa Jabana yagize ati “Batworohereze, barebe imashini ikata inyama amafaranga irimo kugura, iya make ni miliyoni n’ibihumbi 200, ese abantu ducuruza inyama mu Mujyi wa Kigali twese dufite ubwo bushobozi? Numva badushyira mu byiciro bitewe n’abo umuntu akorera ndetse n’aho akorera.”
Abacuruzi kandi basabye ko bahabwa umwanya uhagije bagashaka ibikoresho byose babura, aho guhita bafungirwa.
Icyakora Bayavuge Felix, Umuvuzi w’amatungo mu Karere ka Nyarugenge we yasabye ko nta kujenjeka gukwiye ku bantu bacuruza inyama zishobora guhitana abaturage.
Yagize ati “Ndumva nta kintu cyo gutegereza ngo reka duhe umuntu ucuruza inyama zanduye abanze yigishwe. Hari inyama ushobora kubonera make, kandi buri muntu aza agura inusu, ikilo, iyo nka ikaza kuribwa n’abantu 500. Iyi nka ikaba ifite indwara ishobora kwica cyangwa kwangiza ikazamwica mu myaka itanu, ndumva ufite inyama zidafite icyangombwa adakwiye kubanza kwigishwa ahubwo yagatangiriwe hafi ntakomeze kuroga abantu.”
Muri iri suzuma kandi, Minisiteri y’Ubuhinzi n’Ubworozi yatangaje ko yasanze uretse kuba hari ahacururizwa inyama ahadakwiriye, inzu z’inyama 24.5 % ntizujuje ubuso busabwa (bugera nibura kuri metero kare 20).
Bagaragaje ko abacuruzi b’inyama bangana na 57.8% ari bo bafite iminzani yabugenewe, 94.7% bafite frigo zemewe naho 60.1% bafite utubati twerekanirwamo inyama.
Mu bakora ubu bucuruzi kandi 22.3% ni bo bafite imashini zikata inyama, bivuze ko 77.7 % bazikatira ku giti kandi bitemewe.
Abacuruzi 47.7% ni bo bafite ibyuma bizana umuyaga (ventilateur) byirukana isazi, abandi usanga bateramo imiti yica udukoko kandi ntibyemewe. Abafite uburyo bwo gukaraba intoki ni 62%.
Isuzuma ryagaragaje ko abasanzwe bafite ibyangombwa ko bisuzumishije indwara zandura ari 28.9%.


text:
Sobanukirwa uko Abanyarwanda bo hambere babaraga ibihe
Mu bihugu byose abaturage baho bagira uburyo bavuga igihe ikintu runaka cyabereye, igihe bazakorera ikinu, cyangwa se igihe ikintu iki niki kimaze. Kera abenshi babaraga bashingiye ku izuba, ku kwezi ndetse no ku nyenyeri kugirango bamenye kandi bavuge n’ibihe.
Muri ikigihe, ibihugu byinshi bibara igihe bakurikiza Karendari. Abandi bakabara imyaka bahereye mbere n’inyuma ry’ivuka rya Yesu. Abandi bakabara baherereye igihe Muhamadi yahunze yerekeza i Madina mu mwaka 622 A.D (nyuma y’ivuka rya Yesu).
Aha rero umuntu yakwibaza uko abanyarwanda ba mbere y’umwaduko w’Abazungu mu Rwanda kuko aribo bazanye iterambere tujyenderaho kugeza none, uko bamenyaga ibihe Nabo bari bafite uburyo bwabo bwo gihanga bwo kumenya ibihe.
Dore uko bamenyaga cyangwa barangaga ibihe.
Iyo Abanyarwanda babaraga ibihe (umwaka, amezi, icyumweru, amanywa n’ijoro) bashingiraga ku zuba, ku kwezi, ku ngoma y’umwami runaka, ku nzara ikomeye (nka Ruzagayura cyangwa Rwabuyenge) cyangwa amapfa byateye u Rwanda, ku gitero cyagabwe, ku cyago cyangwa icyorezo cyagwiriye igihugu cyose.( muryamo cyangwa ubushita) ku mwaduko w’abazungu (Abadage cyangwa Ababirigi).
Umwaka wa Kinyarwanda, wagiraga amezi cumi n’abiri, ayo mezi yakurikiranywa atya; NZERI, UKWAKIRA, UGUSHYINGO, UKUBOZA, MUTARAMA, GAHYANTARE, WERURWE, MATA, GICURASI, KAMENA, NYAKANGA na KANAMA. Babaraga bahereye ku kwezi kwa cyenda bagasozereza ku kwezi kwa munani.
Nzeri kwari ukwezi Abanyarwanda bitaga imfura y’amezi kuko ariko kwabimburiraga ayandi yose, niho inka zarishaga uruhira kandi ni nako ukwezi batangiraga gusohoraho imbuto nibwo imvura yabaga itangiye kugwa nyuma y’izuba ryabaga ryaravuye igihe kirekire bitaga icyi.
Uwo mwaka wari ugabanyijemo ibhe bine by’ihinga, isarura bijyanye n’isimburana ry’ibihe by’imvura n’izuba. Ibyo bihe nibi; hari UMUHINDO (Nzeri-Ukuboza) URUGARYI (Ukuboza-Mutarama) ITUMBA (Gashyantare- Gicurasi) IKI bamwe bita IMPESHYI (Kamena- Kanama).
Ukwezi kw’ikinyarwanda ntikwagiraga amatariki ahuye n’iminsi. Abanyarwanda babaraga bahereye ku miterere y’ukwezi mu kirere bakagabanyamo gatatu, IMBONEKO Z’UKWEZI (igihe kuba kukiri guto) INZORA ( igihe kuba ari uruziga rwuzuye) n’UMWIJIMA ( igihe kutakigaragara kuza gutinze).
Icyumweru cyo cyagiraga iminsi itandatu, bitaga IMIBYIZI igakurikirwa n’icyumweru cya gihanga aho cyaziraga uwo munsi guhingisha isuka keretse inkonzo gusa.
Nk’uko amatariki Atari azwi ni nako amasaha atari azwi ngo Abanyarwanda bayavuge baranga ibihe baranga ibihe by’amanywa n’ijoro. Amanywa yari agabanyijwemo atya; IZUBA RIRASHE, AGASUSURUKO, AMATAHA Y’INYANA, AMASHOKA Y’INKA, AMANYWA Y’IHANGU, AMAKUKA Y’INKA, IGICAMUNSI BAMWE BITAGA INYANA ZISUBIYE ISWA, IZUBA RYA KIBERINKA ABANDI BITAGA AGASHUKABAJA ,UMUGOROBA UKUBYE N’AKABWIBWI.
Ijoro naryo ryari rigabanyije ritya; AMATAHA Y’INKA, INKA ZIKAMWA, AMATARAMA, AMARYAMA, ABANTU BASHYIZWEYO, IGICUKU KINISHYE, ABANTU BICUYE, IJORO RICAGASE, INKOKO ZA MBERE, INKONKO ZA KABIRI,URWANAGA, UMUSEKE W’URUTURUTU,UMUSESO, UBUNYOMBYA NO MU BUNYONI.
Nguko uko Abanyarwanda barangaga ibihe mbere y’umwaduko w’abazungu kandi umuntu agasobanukirwa igihe kivuzwe.
GAKWANDI James


text:
“Roho
z’intungane ziruhukiye mu biganza by’Imana”, mu muryango w’abantu uhereye ku
kubaho kwa muntu, ni ngombwa kwitabira umuhango wo gushyingura umuvandimwe
witabye Imana. Iki gikorwa cyunga umuryango n’ugiye kuko ariwo mwanya uba
ubonetse wo kwibukiranya ibyamurangaga no gutakambira Imana ngo imubabarire
ibyaha yayicumuyeho.
Iyo
haramutse habayeho amage umuvandimwe agapfa ntashyingurwe n’umuryango we ngo
unamuririre, bitera icyuho n’intimba mu muryango we kuko haba ubwo bene we
bakomeza kwiringira ko azagaruka bitewe n’uko baba nta cyemezo ndakuka bafite ko
yitabye Imana.
Iri
tegeko kandi ryanditse mu mutima wa kamere muntu n’amareta yo ku isi araryubaha
ari nayo mpamvu muhora mwumva ibitaro by’ibunaka bitanga itangazo ko hari
umuntu witabye Imana bagatumaho bene we ngo baze kumutwara ashyingurwe. Ikibazo
cy’abantu babonetse mu Kiyaga cya Rweru bapfuye kugeza ubu ntawe uzi bene we.
Nyamara
ikizwi ni uko hari abanyarwanda baburiwe irengero nyuma yo gushimutwa n’inzego
z’iperereza z’u Rwanda nk’uko byemezwa n’ababibonye bo mu miryango yabo kuko
babakuraga mu ngo babibona. Benshi muri abo ntawongeye kubaca iryera ndetse na
bene wabo bagerageje kujya kubasura ku magereza babaririza ntabo babonye, iki
kikaba ari ikimenyetso ko batakiriho.
Ubwo
rero biruhukiye ariko umuryango nyarwanda ukaba ukibafite ku mutima, birakwiye
rwose ko dufata akanya tutinjiye mu bya politiki ahubwo tuzirikana ku isano
umuntu afitanye n’Imana yamuremye. Turabasabiye ngo Imana ishobora byose yumve
gutakamba kwacu maze ihumanure ubwandu bwose bwatuma Roho zabo zidatengamara mu
gituza cyayo.
Mu
isomo rya mbere, baradutekerereza ukuntu Uhoraho yahamagaye Samweli, yakumva
ijwi aho kugira ngo asange Imana ahubwo agasanga Heli ariko Heli akamusubiza ko
atari we umuhamagaye. Heli yabwiye Samweli ati: “Subira
kwiryamira wiruhukire” Ikimenyetso cy’uko abavandimwe bajugunywe
mu kiyaga n’ubwo bapfuye nabi bakicwa urw’agashinyaguro,
Tuzi
ko baruhukiye mu mahoro kandi imihangayiko y’iyi si itakibafiteho ububasha kuko
umubiri ushanguka wabererekeye ubugingo buzahora iteka mu munezero n’umudabagiro
bidakama kandi niba muri bo harimo abacumuye ku Mana dukwiye kuvuga nka
Mutagatifu Tereza uwa Yezu wavukiye muri Esipanye ku italiki 28 Werurwe 1515
Uyu
Mutagatifu Tereza uwa Yezu yitabye Imana ku italiki 04 Ukwakira 1582. Mu mwaka
w’1614 nibwo Papa Pawulo wa 5 yamushyize mu rwego rw’abahire. Mu mwaka w’1622
nibwo Papa Gerigori wa 15 yamushyize mu rwego rw’abatagatifu. Mu mwaka w’1970
nibwo Papa Pawulo wa 6 yamwemeje ko akwiye kujya ku rutonde rw’abarimu ba
Kiliziya.
Niba
wumva wifuza kwifatanya natwe muri SHIKAMA gusabira no gutakambira abavandimwe
bacu bajugunywe muri Rweru ngo Imana ibababarire, ifatanye natwe hamwe na
Mutagatifu Tereza uwa Yezu muri iyi
nteruro kandi dufatanye kuyisubiramo kenshi uko tubishobojwe aho yagize ati:”NAKWITURAHO IGITAMBO INSHURO IGIHUMBI NGO
NTAKAMBIRE ROHO IMWE IHABWE IMBABAZI ZAWE MANA ISUMBA BYOSE!”
Padiri TABARO
www.shikamaye.blogspot.com/
Shikama ku Kuri na Demukara


text:
Pariki nkuru z’u Rwanda ni eshatu, zirimo inyamaswa ndetse n’ibimera bimwe na bimwe utasanga ahandi ku Isi, n’ibindi byihariye ariko wasanga ahandi ibisa na byo, aho uretse kubisura winezeza, ushobora no kungukiraho ubumenyi butagira ingano.
Pariki y’Akagera
Pariki y’Akagera iherereye mu Ntara y’Iburasirazuba hafi y’umupaka w’u Rwanda na Tanzania. Ifite ubuso bwa kirometero kare 1200.
Iyi Pariki yari icyanya gikomye kuva mu 1934, ikaba ishyamba ryabarizwagamo inyamaswa z’amoko menshi, zirimo izoroheje ndetse n’inkazi, tutibagiwe n’amoko atandukanye y’inyoni, zahagenewe kugira ngo zibemo zituje zidatinya kwicwa na ba rushimusi cyangwa abatutizi.
Umwihariko w’iyi Pariki muri ibi bihugu byo mu karere ni uko ariyo yonyine ushobora kubonamo icyarimwe imirambi n’utununga birimo ubwatsi n’ibiti bigufi (savana) ndetse n’ibishanga, ugasangamo n’igice cy’ishyamba ritoshye.
Iyi Pariki irimo n’ibiyaga nka Ihema n’ibindi bito bito bituranye n’urufunzo rurerure, bituma inyamaswa zibona amazi zishoka.
Bitewe n’urugamba rwo kubohora igihugu rwatangiye mu 1990, abaturage baje kwigabiza igice kimwe cy’icyo cyanya gikomye, baturamo, ariko mu 2007 Leta y’u Rwanda yafashe umwanzuro wo kwimura abaturage kugira ngo badakomeza kwangiza iki cyanya kiri mu bizanira u Rwanda amafaranga y’amahanga arufasha kwiteza imbere.
Mu 2009, Ikigo cy’u Rwanda gishinzwe Iterambere, RDB cyasinye amasezerano na sosiyete ‘African Parks Network’, yo gucunga iyo Pariki mu gihe cy’imyaka 20 ariko ishobora kuvugururwa.
Mu 2010, hashyizweho ikigo gishinzwe kugenzura iyo pariki (Akagera Management Company).
Ibyiza bitatse Pariki y’Akagera
Buri wese asura Pariki bitewe n’ibyiza biyibamo akunda, ari na yo mpamvu bamwe bahitamo gusura iy’Akagera yose cyangwa bagasura bimwe mu bice biyigize.
‘Dag game drive’
‘Dag game drive’, ni imwe muri serivisi uhabwa iyo usuye Pariki y’Akagera, aho uyitambagizwa mu modoka yabugenewe, ukabasha kwirebera ‘Big Five’(inyamaswa z’inkazi), ndetse n’ubwiza bw’ishyamba.
Pariki y’Akagera, ni yo yonyine mu Rwanda wasangamo amoko atandukanye y’inyamaswa z’inkazi. Kugeza ubu iyi Pariki ifite amoko ane, ari yo Inzovu, Ingwe, Imbogo ndetse n’Intare, ariko guhera muri Nzeri 2016, abayisura bazasangamo n’Inkura (Rhinos).
Bird watching’
‘Bird watching’, na yo ni indi serivisi ihabwa uwatembereye muri pariki y’Akagera, aho ubasha kwirebera amoko atandukanye y’inyoni, dore ko muri iyo Pariki harimo amoko agera kuri 525.
‘Boat Safaris’
Iyi serivisi yo ni ubwato buteye amabengeza, uwasuye Pariki y’Akagera agendamo iyo agiye kwirebera ingona n’imvubu ziba mu biyaga.
‘Night Game Drive’
Iyi serivisi ni uburyo uwasuye iyo Pariki afashwa kwirebera inyamaswa zigenda nijoro ariko utapfa kubona kumanywa. Muri zo twavuga nk’ingwe, impyisi, imbwebwe n’izindi.
Pariki y’Akagera igira n’igice cyagenewe kugaragaza imirimo gakondo y’Abanyarwanda.
Nyamurangwa Godefroid, umwe mu bakozi muri Pariki y’Akagera, yatangarije IGIHE ko ushaka kureba ibyiza byose biyigize hatavuyemo na kimwe, akoresha nibura iminsi ibiri n’ijoro rimwe.
Pariki y’Igihugu ya Nyungwe
Pariki y’Igihugu ya Nyungwe ni ishyamba cyimeza riri mu Majyepfo y’Iburasirazuba bw’u Rwanda, ikaba ifatanye n’iya Kibira yo mu gihugu cy’u Burundi.
Muri Afurika yose, Pariki ya Nyungwe ni yo ifite ishyamba ry’inzitane rimaze igihe kirekire, ikaba ifite ubuso bwa kilometero kare hafi 970 (970 Km2).
Iyo Pariki yabayeho mbere y’izindi mu gihe cyiswe icy’ubutita (ice age). Ni igice gikize ku runyurane rw’ibimera, ishyamba rigizwe n’amoko arenga 200 y’ibiti, urwunge rw’ibiti by’indabyo zirimo ubwoko bw’ibito n’ibiti by’inganzamarumbo bya lobelia. Harimo n’ibiti bivamo imiti ya Kinyarwanda.
Ildephonse Kambogo, umukozi muri RDB ushinzwe ubukerarugendo muri Pariki ya Nyungwe, yatangarije IGIHE ko mbere y’umwaka wa 1993, yari icyanya gikomye, cyakorerwagamo imirimo y’ubuhigi, bagacamo ibiti byo kubakisha ndetse n’inkwi zo gucana.
Mu 2004 ni bwo yahindutse Pariki y’Igihugu, maze mu 2005 itangira kwitabwaho no kubyazwa umusaruro mu buryo bugezweho.
Ahantu hasurwa cyane muri Nyungwe
Canopy Walkway
Canopy Walkway ni ikiraro cyubatse mu kirere muri Pariki ya Nyungwe gifasha ba Mukerarugendo kwitegereza ibyiza nyaburanga birimo ibiti, inyoni, ibimera, inyamaswa n’urusobe rw’amajwi atandukanye muri iyo Pariki.
Iki kiraro cyubatswe mu byuma n’imigozi ikomeye, kuva hasi mu butumburuke cyubatse hagati ya metero 70 na 150. Abagisura bagenda ari ikipe y’abantu batarenze umunani bagera aho kirangirira abandi bakabona kuza.
Urusobe rw’ibinyabuzima byo mu bwoko bw’ibimera
Muri Pariki ya Nyungwe usangamo amoko 1,250 y’ibimera birimo amoko 50 y’ibihuru, amoko asaga 200 ya “Orchidées” ndetse n’indabo z’agahebuzo, zirimo n’ubwoko bune bwagaragaye ko ari bushya muri siyansi.
Inyamaswa
Pariki ya Nyungwe ifite umwihariko wo kuba icumbikiye amoko 13 y’inguge zikurura ba mukerarugendo, zirimo amoko utasanga ahandi ku mugabane wa Afurika.
Harimo kandi n’icyondi (Cercopithecus lhoesti), igihinyage, inkomo (Colobus angolensis ruwenzori), inkima (Cercopithecus mitis doggetti & kandti ), impundu (Pan troglodytes schweinfurtii),Umukunga (Cercopithecus ascanius schmidti), inkende (Cercopithecus aethiops), igishabaga (Cercopithecus albigena johnostonii), Galago ntoya n’inini hamwe n’Igitera.
Isumo rya Kamiranzovu
Isumo rya Kamiranzovu riri muri Pariki ya Nyungwe rituruka mu gishanga cya Kamiranzovu riri ku birometero 3 uvuye ku gishanga. Iri sumo rifite uburebure bwa metero zisaga 100, ryohereza amazi mu Kivu agakomereza mu ruzi rwa Congo anyuze mu kiyaga cya Tanganyika.
Isoko ya Nili
Nubwo ibihugu bitandukanye bivuga ko ari byo bifite isoko y’uruzi rwa Nile rwatumye Misiri itaba ubutayu, Pariki y’Igihugu ya Nyungwe ni yo iherereyemo isoko muzi y’uru ruzi nk’uko Ildephonse Kambogo yabitangarije IGIHE.
Iyo soko ya Nili, ni umugezi wisuka uhinduka uruzi rwa Mwogo, na rwo rwamara kwisukamo indi migezi rukabyara Nyabarongo.
Nyabarongo ni yo ihura n’Akanyaru bikabyara uruzi rw’Akagera, rukisuka mu kiyaga cya Victoria muri Uganda, ahitwa Ripon Falls hafi ya Jinja, rugasohokamo rwitwa “Victoria Nile”, ari nayo yisuka mu kiyaga cya Kyoga ku ntera y’ibirometero 500, nyuma ikisuka mu kiyaga cya Albert.
Mu mwaka wa 2015, Pariki ya Nyungwe yasuwe na ba Mukerarugendo basaga 9000, ariko ngo hari icyizere ko uyu mwaka wa 2016 bazongera kwiyongera, bakarenga 10,000.
Pariki y’Igihugu y’Ibirunga
Pariki y’Igihugu y’Ibirunga iherereye mu Burengerazuba bw’Amajyaruguru y’u Rwanda, igahana imbibi na Pariki nkuru y’Ibirunga muri Repuburika Iharanira Demokarasi ya Congo ndetse n’iya Uganda, yatangijwe mu mwaka wa 1925, ikaba ari na yo yabayeho bwa mbere muri Afurika.
Aka gace gakikijwe n’urusobe rw’Ibirunga nka Karisimbi, Muhabura, Gahinga, Sabyinyo, na Bisoke. Aha hantu nyaburanga kandi hakunze kurangwa n’imvura ituruka ku misozi miremire ihari ndetse n’amashyamba n’imigano. Iyi Pariki ni nayo ibonekamo Ingagi zo mu misozi.
Iyo Pariki yatangiye ari ntoya, ikikijwe n’ibirunga 3 ari byo Kalisimbi, Bisoke, na Mikeno, ikaba yari yashyizweho mu rwego rwo kurinda ingagi kuko ba rushimusi bahigaga ku buryo butemewe n’amategeko bendaga kuzimara.
Mu mwaka wa 1929 yaje kwaguka igera mu Rwanda ndetse n’icyari Congo-Mbiligi, kandi icyo gihe yitwaga Albert ari na we wari wayishinze, ariko ikaba yari mu maboko y’Abategetsi b’Abakoloni b’Ababiligi.
Mu mwaka wa 1960 iyi Pariki yahungabanyijwe cyane n’ibikorwa bya ba rushimusi ndetse muri icyo gihe igabanukaho nibura kimwe cya kabiri ugereranyije n’uko yanganaga igitangira.
Mu 1967, Dian Fossey bitaga Nyiramacibiri, impuguke mu by’ubumenyi bw’inyamaswa ukomoka muri America, yahahinduye ahantu nyaburanga ndetse aza no kuhashinga ikigo cy’Ubushakashatsi kizwi nka “Karisokee Research Center”, maze ashishikariza cyane amahanga gukora byinshi mu kwita ku ngagi zo mu misozi miremire zabonekaga muri iyi Pariki.
Kubera kwita cyane ku ngagi byaje gutuma habaho umutekano wazo ndetse ba rushimusi arabahabya, ariko nyuma aza kwicwa n’umuntu utaramenyekanye amusanze iwe mu mwaka wa 1985, bakaba baratekereje ko ari umwe muri ba rushimusi.
Ibibazo by’Umutekano nyuma ya Jenoside yakorewe Abatutsi mu Rwanda, byaje guhungabanya bikomeye ubukerarugendo bwakorerwaga muri Pariki y’Ibirunga, dore ko igice kimwe cyari cyarabaye ibirindiro by’abarwanyi ba FDLR.
Mu 1999, ubwo ingabo z’u Rwanda zari zimaze kugarura umutekano muri icyo gice, Ubukerarugendo bwaravuguruwe, maze mu 2005 hashyirwaho uburyo bugezweho bwo kwita no kubungabunga Pariki, none ubu ni hamwe mu nkingi ya mwamba y’Iterambere ry’Ubukungu bw’Igihugu.
Abasura Pariki y’Ibirunga, baba baje gusura:
Ingagi
Ingagi zo mu Birunga ubu zisaga 300, ariko hari gukorwa ibarura rizafasha kumenya umubare nyakuri wazo, bikaba byitezwe gutangazwa mu mwaka wa 2017.
Izo ngagi ziri mu miryango 20, ariko izisurwa ziri mu miryango 16, muri iyi hakabamo itatu ikorerwaho ubushakashatsi.
Imiryango 16 ni yo isurwa mu buryo buhoraho kandi inagenzurwa n’abakozi ba Pariki y’Ibirunga, kuko indi ine (4) yo hari igihe iba yaragiye mu gice cya Pariki ya Congo cyangwa ya Uganda.
Inkima
Inkima (Golden Monkey) ni bumwe mu bwoko bw’inkende ziri mu Birunga, zikaba ziri mu Miryango ibiri kugeza ubu.
Ibirunga:
Muri Pariki y’ibirunga hasurwa ibirunga bine muri 5 u Rwanda rufite. Ibirunga bisurwa ni Kalisimbi (uyisura akoresha iminsi ibiri), Bisoke, Muhabura na Gahinga, mu gihe Sabyinyo yo itaratangira gusurwa.
Igituro cya Nyiramacibiri
Benshi mu basura Pariki y’Ibirunga, ntibasiga batageze ahashyinguwe Dian Fossey bitaga Nyiramacibiri, impuguke mu by’ubumenyi bw’inyamaswa ikomoka muri America, wishwe kuwa 27 Ukuboza 1985.
Mu bindi bisurwa cyane muri Pariki ya Nyungwe, twavuga nk’Ubuvumo, Buhanga Eco-Park (igicumbi cy’amateka y’u Rwanda mu gihe cy’Abami).
Ubukerarugendo bwakorewe muri iyo Pariki ndetse n’ahandi hantu nyaburanga bwinjirije u Rwanda miliyoni 318 z’amadolari y’Amerika umwaka ushize wa 2015, angana na miliyari 254 na miliyoni 511 z’amafaranga y’u Rwanda nk’uko biherutse gutangazwa n’Ikigo cy’Igihugu cy’Iterambere (RDB).


text:
4 UGUSHYINGO 2014
U BUGIRIKI
Amakoraniro mpuzamahanga: Abahamya ba Yehova muri sitade y’imikino ya Olempiki
ATHÈNES, mu Bugiriki—Ku itariki ya 27-29 Kamena 2014, Abahamya ba Yehova bagize ikoraniro mpuzamahanga rifite umutwe uvuga ngo “Mukomeze mushake mbere na mbere Ubwami bw’Imana.” Iryo koraniro ryabereye muri sitade yabereyemo imikino ya Olempiki mu mwaka wa 2004. Abantu bagera ku 35.863 bari bateraniye muri iyo sitade. Abandi bagera ku 3.093 bo mu Bubiligi no muri Shipure, bakurikiraniye ibice bimwe na bimwe by’iryo koraniro kuri videwo; ku buryo abateranye bose babaye 38.956.
Mu baje muri iryo koraniro harimo abavuye muri Korowasiya, Hongiriya, Koreya, Rumaniya, Afurika y’Epfo, Turukiya no muri Leta Zunze Ubumwe za Amerika. Christina Michail, umuyobozi w’iyo sitade, yaravuze ati “byari bishimishije kubona abantu bo mu moko atandukanye no mu bihugu bitandukanye bose bicaranye, bifotoza; wabonaga hari urukundo rwose . . . Byari byiza pe! Ibintu nk’ibi ntibikunze kubera muri iyi sitade. Muri iyi sitade, ubusanzwe haza abafana b’amakipe kandi imyitwarire yabo itandukanye n’iyanyu. Ni ukuri kubona ibi bintu byadukoze ku mutima kandi biradushimisha.”
Robert Kern, umuvugizi w’ibiro by’ishami by’Abahamya ba Yehova mu Bugiriki, yagize ati “abantu babarirwa mu magana batwandikiye bavuga ukuntu bashimishijwe n’uko ikoraniro ryagenze, kandi bagashimishwa no kuba barabonye ubwo buryo bwo gusabana n’abavandimwe bo hirya no hino ku isi. Kubona bagenzi bacu duhuje ukwizera benshi cyane bo mu bindi bihugu, byaradushimishije cyane, kandi ntituzapfa kubyibagirwa.”
Ushinzwe amakuru:
Ku rwego mpuzamahanga: J. R. Brown, wo mu rwego rushinzwe amakuru, tel. +1 718 560 5000
Mu Bugiriki: Babis Andreopoulos, tel. +30 210 617 8606


text:
Navukiye mu Karere ka Nyarugenge, umugi wa Kigali, tariki 04 Ukuboza 1986. Mvukira mu muryango mugari w’abana 10.
Akazi k’ubunyamakuru
Itangazamakuru narikunze kuva nkiri muto, n’ubwo icyo gihe narikunda nk’umuntu urikoresha kurusha uko narikoramo. Uko igihe cyashiraga ni nako narushagaho kumva nshaka najye kugira icyo nkora kugira ngo najye itangazamakuru ndyinjiremo; cyane ko na bagenzi banjye bambwiraga ko ari ibintu nashobora.
Natangiye gufata amasomo mu by’itangazamakuru guhera mu mwaka wa 2009, muri Institut Catholique de Kabgayi (ICK). Mbere y’uko ngera kuri KT Radio mu mwaka wa 2012, nkaba narakoze mu bihe bitandukanye kuri Radio Huguka no muri The New Times.
Kuri ubu kuri KT Radio ndi News Presenter (gutegura no gusoma amakuru), ndetse nkanategura ibiganiro Karishya Ubumenyi, Umurage w’Amateka na KT Hot 20.
Ibinshimisha mu buzima busanzwe
Nkunda gufasha abantu uko mbishoboye kose. Biranshimisha kumva ko hari icyo nabashije kumarira umuntu.
Nkunda kureba films, kumva muzika, gusoma, gutembera ahantu hatandukanye kandi hashya, guteka no kurya ibiryo bidasanzwe cyane cyane mu mirire y’abanyarwanda.
Iyo umwanya unkundiye njya muri gym nkakora sport.
Mu byo nkora byose nemera ko ibikorwa biruta amagambo (Actions speak louder than words).


text:
Hari ibintu by’ingenzi reo umuntu urwaye diabete ashobora gukorera uruhu rwe ubuzim bwe bukagenda neza nkuko ubushakashatsi bwabigaragaje aho buvuga ko bwasanze abarwayi ba diabete bakunze guhura n’ibibazo by’uruhu bitewe n’imiterere yabo.
Bitewe n’uko iyo uyu murwayi atitaye ku ruhu rwe neza rushobora kwangirika ku buryo bukomeye aha hari zimwe mu nama zagufasha kwita ku ruhu rwawe bikagufasha kugira ubuzima bwiza.
Muri izo nama harimo: Kugenzura ibirenge byawe kuko hari ubwo bishobora kubyimba bikaba intandaro yo kwandura n’izindi ndwara. Kutarya ibiryo bikorerwa mu nganda cyane bitewe n’uko bishobora kugutera aingaruka ku mubiri zirimo no gufuruta cyane'.
Kurya ibiryo bifite intungamubiri zuzuye neza ni ukuvuga birimo ibyubaka umubiri, ibitera imbaraga n’ibirinda indwara, ibyo ukabifata buri munsi kugirango uruhu rwawe rudahura n’ingaruka zo kubura imwe mu ntungamubiri rukeneye.
Kunywa ibintu bitarimo isukari nyinshi kuko ubushakashatsi bwagaragaje ko bigabanya isukari mu mubiri rwa ruhu rukagubwa neza. Gukaraba neza kandi nibura kabiri ku munsi hanyuma mbere yo kwisiga ukabanza ukumuka nexa kuko bitabaye ibyo waba uri gukururira uruhu rwawe mu kaga gakomeye.
Nkuko ubushakashatsi bubivuga, ngo iyo uramutse ukurikije izi nama neza ubasha kubaho igihe kinini kandi nta ngaruka z’indwara ya diabete zari zagaragara ku mubiri wawe nkuko bisanzwe bigendekera abatazi gufata neza uruhu rwabo.
Src: Medicalnewstoday


text:
Umuyoboke Alex wahoze ari umujyanama w’itsinda ry’abaririmbi rya Charly na Nina avuga ko umuziki w’u Rwanda wasubiye inyuma bitewe n’ihagarara ryo gutanga ibihembo (Salax Awards) ryagizwemo uruhare na bamwe mu bahanzi.
Mu myaka irenga itanu ishize, abahanzi bo mu Rwanda bakoraga iyo bwabaga ngo byibuze bazagaragare mu rutonde rw’abahatanira ibihembo bya Salax Awards, bikaba agahebuzo hari uwakegukanye kimwe mu byahatanirwaga.
Benshi mu bahanzi bakomeye kuri bazi ku buryohe bw’bihembo bya Salax Awards byatangiye gutangirwa mu cyahoze ari kaminuza y’u Rwanda muri 2008, ndetse Senderi aracyita umwami wa Afro Beat kuko ari we uheruka iki gikombe.
Muri 2015 ibi bihembo ntibyatanzwe byongera kugaruka muri 2016, ariko ntibyagera ku ntego kuko abahanzi batangiye kugenda bikuramo kubera impamvu bavugaga ko ari bwite, birangira bisubitswe, kugeza n’ubu.
Muyoboke Alex wafashije abahanzi batandukanye batwaye ibihembo bitandukanye muri Salax Awards yabwiye Eachamps ko kuba ibi bihembo rukumbi byaravuyeho byasubije inyuma umuziki nyarwanda.
Yagize ati “ wasangaga umuhanzi akora, abahanzi bashya bakuvuka umunsi ku munsi, ugasanga hariho Tom Close, hariho Kitoko, hariho Miss Jojo, ukajya kubona ba Liza baraje, ukabona ba The Ben baraje, ba King James, ba Meddy, ariko ubu nkubajije nti ninde muhanzi uri kuzamuka? Uraza kunsubiza ngo ni Marina, ariko se mu gihugu umuntu amara imyaka 2 ari umuhanzi uzamuka wenyine? Ariko cya gihe Salax iriho abana baravigaga bati ‘uyu mwaka ni njye ugomba kuza ndi umuhanzi mushya wakoze neza’, abandi bakuru bakavuga bati ‘reka nkore video nziza, bazanshimire nandikwe mu mateka ko natwaye igihembo.”
Muyoboke avuga ko hari bamwe mu bahanzi bo mu Rwanda badasobanukiwe neza iby’umuziki ari na byo byatumye hari abagenda bikuramo, bikagira uruhare mu ihagarara ry’ibi bihembo rukumbi byashimaga abahanzi b’abanyarwanda bitwaye neza.
Yagiz ati “ ikintu cya mbere nakubwira ni uko mu muziki usanga hari ibintu abahanzi b’abanyarwanda badasobanukiwe, ntabwo wavugango nta mwanya mfite wo ku nshimira. Sobanukirwa ishimwe baguhaye ni iry’iki? Ni iryo kugushimira ko wakoze neza.”
Muyoboke asaba abahanzi bo mu Rwanda kwikuramo ko ibihembo biba bigamije kubacuruza, ahubwo bakumva ko nabyo bibafitiye akamaro. Asaba kandi abafatanyabikorwa batandukanye gufatanya n’abategura iki gikorwa bagashyiramo amafaranga kikongera kikagaruka.
Ikirezi Group itegura iri rushanwa yagiye itangaza ko iki gikorwa cyizongera gutegurwa ariko igihe ntikiramenyekana, ndetse habuze n’undi wabakorera mu ngata.
Kugeza ubu abahanzi b’abanyarwanda bakoze neza bashimirwa mu bindi bihugu cyane cyane muri Uganda mu bihembo bya Hipipo Awards aho bamwe bagiye banegukana ibyo ku rwego rw’Akarere.


text:
Babisabwe ubwo abayobozi b’imigoroba y’abayeyi mu midugudu igize Umujyi wa Kigali bahabwaga amahugurwa agamije kubibutsa inshingano zabo, kugira ngo umujyi ugere ku ntego zawo zirimo isuku, umutekano n’umurimo unoze hose kandi kuri bose.
Umuyobozi wungirije w’Umujyi wa Kigali ushinzwe imibereho myiza y’abaturage, Muhongerwa Patricia, avuga ko umugoroba w’ababyeyi utitabiriwe n’abagabo n’abagore ntacyo wageraho.
Agira ati “Aho umugoroba w’ababyeyi ukora usanga ari abagore gusa, na hano mu mahugurwa abagabo ari bake. Turakangurira rero imbande zombi kuwitabira kuko bitabaye ibyo tutagera ku byo twiyemeje. Turasaba kandi n’abayobozi kuwitabira kuko batawugaragaramo kandi bafite ijwi ryumvikana cyane”.
Muhongerwa avuga kandi ko kutitabira imigoroba y’ababyeyi bigira ingaruka mbi kuko abantu badahura ngo bajye inama.
Ati “Ingaruka ni izi mubona, urubyiruko rwishora mu biyobyabwenge, abagabo bata ingo zabo, abagore bataye inshingano zabo mu ngo ari na byo bitera ikibazo cy’abana b’abakobwa bigurisha ku mihanda. Biri mu mpamvu z’aya mahugurwa, dufatanyije tuzabirwanya kandi tuzabihashya”.
Umwe mu bagabo bake bitabiriye ayo mahugurwa wo mu kagari ka Tetero mu murenge wa Muhima, Ukurikiyeyezu Clément, avuga ko mbere yumvaga bitareba abagabo.
Ati “Mbere bavugaga ngo ni akagoroba k’ababyeyi nkumva ari ak’abagore gusa bityo twe abagabo ntitubyiteho. Icyakora ubu twaje kumenya akamaro k’umugoroba w’ababyeyi kuko n’abagabo ari ababyeyi ari yo mpamvu ndi muri komite tugafatanya n’abagore kwikemurira ibibazo”.
Mukasano Virginie na we wo mu mudugudu w’Inkindi avuga ko abagabo babagannye ku buryo ubu bafatanya.
Ati “Ubu hari abagabo bake turi kumwe, bigaragara ko batarabyitabira neza ariko abaje baradufasha, bagatanga umusanzu wabo kandi tubona bigira akamaro cyane”.
Kandutiye Beata, umuhuzabikorwa w’Inama y’igihugu y’abagore mu murenge wa Muhima, yemeza ko ayo mahugurwa ari ingirakamaro.
Ati “Aya mahugurwa hari abo ahwitura kuko hari imidugudu imwe ikora neza umugoroba w’ababyeyi n’indi yasigaye inyuma. Ibi biratuma mu midugudu yose umugoroba w’ababyeyi ushyirwamo ingufu nyinshi kugira ngo wuzuze inshingano unese imihigo wahize”.
Umugoroba w’ababyeyi uvugwa ubu watangiye muri 2010 ariko byitwa ‘akagoroba k’abagore’, cyane ko ari abagore bakavugiragamo ibibazo byo mu ngo zabo.
Nyuma waje kwitwa akagoroba k’ababyeyi, noneho muri 2013 gahinduriwa inyito biba umugoroba w’ababyeyi, hakavugirwamo n’ibindi bibazo bitandukanye by’iterambere ry’abaturage n’uburyo byakemuka.
Dukurikire ukanda kuri Like
Ibitekerezo ( 1 )
Uwo mugoroba uba he ko ntari nabona n’aho bawukorera? I Rubavu menya tutagira izo gahunda tu.


text:
Haracyari inzitizi ku bafite ubumuga
Ubwo abafite ubumuga bo mu Rwanda bizihirizaga umunsi wabagenewe i Huye kuwa 3/12/2013, hagaragajwe ko hari intambwe imaze guterwa mu guharanira uburenganzira bwabo, ariko ngo haracyari inzitizi. Muri izo nzitizi More...
Kayonza: Bamwe ntibazi gutandukanya umunsi w’ubwigenge n’uwo kwibohora
Bamwe mu batuye mu karere ka Kayonza ntibaramenya gutandukanya umunsi w’ubwigenge n’uwo kwibohora. Benshi mu bo twaganiriye bakunze kwitiranya umunsi w’ubwigenge bw’u Rwanda wizihizwa More...
minisitiri w’uburezi arasura akarere ka Burera tariki ya 11/05/2012
Ubuyobozi bw’akarere ka Burera buratangaza tariki ya 11/05/2012 Minisitiri w’uburezi Dr Vincent Biruta azasura akarere ka Burera, aho azasura ibikorwa bitandukanye bikorerwa muri ako karere. Sembagare More...


text:
Aho ingoma zavugiraga ni ahari ingoro y’umwami cyangwa se ku Rurembo rw’Umuhinza .Ingoma zavugiraga Umwami,zikavugira ingabe,kuko niyo umwami yabaga Adahari yarambagiye Igihugu cyangwa se yagiye ku rugamba ingoma zarabikiraga zikanabambura.
Uretse mu Rwanda .hari n’aho ingoma zavugiraga mu mahanga nko ku Ijwi mu bitero bya Rwabugili yabaga yagabyeyo.Ariko aho ingoma zakunze kuvugira cyane ni I BUHINDANGOMA h’I Rucuro,zikavuzwa n’’’Abacyuriro’’Iyo umwami w’u Rwanda yabaga yarambagiriyeyo.
Ivuga-Ngoma Mu bihe by’ubu
Mu bihe by’ubu ingoma zikunze kuvugira mu ma Misiyoni zikavuza umurishyo Abiru bitaga ‘’Umurishyo wa Misiyoni”byo gukerensa.Nyamara ariko hari Misiyoni zakunze kwamamara ku mivugirize y’ingoma muri ibi bihe bya vuba aha nga’aha nka :Kaduha mu Bunyambilili, Kabgayi mu Marangara(Muhanga) ,Birambo mu Nyantango(Karongi),Rambura mu Bushiru(Nyabihu), Janja mu Bukonya (Gakenke) na Nyundo mu Bugoyi (Rubavu).
Hifashishijwe
- Ingoma i Rwanda( P.Simpenzwe Gaspard, 1992)
Related Posts by Categories


text:
Ubuyobozi bw’umurenge wa Ngororero, Akarere ka Ngororero , buvuga ko kugirango imihigo yawo igerweho ari ngombwa ko habaho ubufatanye hagati y’ abaturage n’Ubuyobozi bityo buri wese agatera intambwe atanga umusanzu we kugirango iterambere bifuza rigerweho.
Umurenge wa Ngororero, ni umwe mu Mirenge igize Akarere ka Ngororero. Intara y’Ibuirengerazuba. Abaturage bagize Umurenge wa ngororero, batunzwe ahanini n’ubuhinzi n’ubworozi abandi batunzwe n’imirimo ihemba bakorera hirya no hino mu gihugu, ubucuruzi buciriritse bavanaho amafaranga.
Abaturage b’Umurenge wa Ngororero, bashima kandi banezezwa n’ iterambere rigenda ribageraho, ubuzima bugakomeza kugenda bagasanga umutekano ariwo bakesha ibyo bageraho byose ukwiye kubumbatirwa by’umwihariko nabo bagashyiraho akabo bakora kugirango iterambere rirusheho kubageraho.
Uwitije Mersiyana, ufite imyaka 39, atuye mu Kagali ka Rususa, avuga ko ashimishwa n’ibyo yigezaho abikesha gukora bityo ubuyobozi bw’ umurenge wabo bukaba bwariyemeje gutanga serivisi nziza no guteza imbere ibikorwa by’amajyambere.
Agira ati, “Gukora abantu bafite umutekano niyo soko y’ terambere tugenda tugeraho,tugasanga umutekano ukwiye gusigasirwa mu buryo bwihariye umurenge wacu ukaba wariyemeje gufatanya n’abaturage muri gahunda z’imiyoborere myiza gutyo umutekano ukabungwabungwa uko bikwiye.”
Rwakagabo Methode, wo mu Kagali ka Kazabe na Mbarubukeye Xavier wo mu kagali ka Gaseke, bagira bati.,“Indoto za mbere tuzikura ku mutekano, izindi twumva twifitemo ubushoboz bwo gukora i, ubushobozi bwa mbere ni ibitekerezo bizima kuko iyo ufite ubushake n’ibitekerezo ibindi birizana. Kugira ngo byo tumaze bizarambe ni uko umutekano dufite wakomeza.
Bamwe mu baturage, b’umurenge wa Ngororero
Naho umuturage wo mu Kagali ka Tetero yrmeza ko iterambere bagenda bageraho ryihuta ku muvuduko ushimishije barikesha ubuyobozi bwiza bw’umurenge uyobowe na Gitifu wabo Simpenzwe Pascal
Agira ati, “ Ubuyobozi bwacu bufite Icyerekezo (vision) nziza i yo guharanira iterambere ry’abaturage b’umurenge wa Ngororero ,niyo mpamvu dufite imbaraga zo gukora ibikorwa by’iterambere bigaragara mu Murenge wa Ngororero.”
Akomeza avuga ko kuva Gitifu wabo yabayobora hari byinshi byahindutse hakagenda hiyongeraho n’ibindi uko bwije ko bukeye ,bigatuma bamwiyumvamo kuko hashyizweho gahunda zibanogeye kandi zigakorwa neza, nka mituweli,umutekano wakajijwe, kugira isuku mu ngo no ku mubiri Ibyo byose babikesha imiyoborere myiza.
Vuguziga Mediatrice , ukorera mu mujyi wa Ngororero rwagati, avuga ko ibihe bigenda bitandukanye byerekana ko umuyobozi uhamye ugendanye na gahunda biteza imbere abaturage.
Ati, umurenge wacu rwose ukomeje kugenda utera imbere, ubu hamaze guhinduka byinshi mu gihe gito tubikesha umunyamabanga nshingwabkorwa wacu,Simpenzwe Pascal, kubera gahunda ze aho ahora asaba abaturage guhaguruka bagafatanya mu iterambere ry’umurenge n’iryabo bwite, bakagendera kuri gahunda kuko ibikorwa byose aribo bigenerwa.
Mu mvugo ye, Gatari Theoneste, umuturage ukorera mu santeri ya Ngororero, agira ati, “Umuyobozi wacu adukangurira kugira isuku ahantu hose haba mu ngo, ku mubiri no mu myambarire, aho dukorera (Butiki, resitora, utubari). Ubu aho unyuze hoze ku mihanda no ku nkengero hahora hakeye kuko badukanguriye kwirinda kujugunya uko tubonye kose imyanda no gukora isuku hagakoreshwa inama biciye mu nteko z’abaturage no mugoroba w’ababyeyi.”
Abandi baturage bemeza ko umuyobozi w’umurenge wabo, Simpenzwe Pascal, abagisha inama cyangwa akaganira n’ababakuriye kugirango ibikorwa biteganyijwe babyibonemo akaba ariyo mpamvu bagenda batera imbere.
Ibi byemezwa kandi na Barakagwira Anonciata, , umwe mu baturage, avuga ko ikindi bashimira Umunyamabanga Nshingwabikorwa w’Umurenge wa Ngororero, Simpenzwe Pascal, ari uko iyo bageze ku biro by’umurenge bahabwa serivisi nziza , bakifuza ko byakomeza kugirango bigumye guhesha isura nziza n’agaciro umurenge ku baje bose bagana bashaka serivisi.
Agira ati, “Ariko nubwo ku murenge batanga servisi nziza, hamwe na hamwe mu tugari no mu midugudu , hari abayobozi bamwe bagisiragiza abaturage, ibyo bikaba bikwiye gukosoka kuko bitajyanye n’miyoborere myiza Umurenge wa Ngororero wiyemeje mu ntego z’iterambere zawo.
Undi muturage, yemeza ko umurenge wabo ugenda utera imbere, ibyo bakabikesha ubufatanye n’abaturage n’ubuyobozi, inama zikangurira abaturage kubana mu mahoro zisigaye zibera mu midugudu binyuze mu mugoroba w’ababyeyi.
Akomeza avuga ko uyu mugoroba wafashije benshi kuko amakimbirane yarangwaga mu miryango cyane cyane hagati y’abagore n’abagabo bari babanye nabi yagiye agabanuka kandi ubukangurambaga bukaba bukomeje ,”
Umunyamabanga nshingwabikorwa w’Umurenge wa Ngororero, Simpenzwe Pascal, avuga ko imyumvire y’abaturage ku iterambere yazamutse ku buryo ubu bakora bagamije kwizamura kandi bakubahiriza gahunda za Leta uko bazisabwa.
Agira ati,” Buri wese arasabwa kubigira umuhigo tukarwanya twivuye inyuma ikintu cyose cyahungabanya umutekano w’abaturage, imitangire ya serivisi mbi ikarwanywa, kugira ngo twubake Igihugu cyacu gishingiye ku mitangire ya serivisi nziza, tukaba nkore bandebereho kandi tuzirikana ko tugomba gutera intambwe idasubira inyuma yo kunoza iterambere.
Cyakora, agaya bamwe mu baturage bahungabanya umutekano kubera ubusinzi, amakimbirane mu ngo n’ abagiseta ibirenge mu kwishyura ubwisungane mu kwivuza kimwe n’abakirangwa n’imyumvire yo hasi.
Ati, “ndasaba abaturage kwita ku mutekano, kurangwa n’isuku kandi bakihesha agaciro aho bari hose.”
Kagaba Emmanuel, umwezi.net


text:
KANDA HANO UREBE VIDEO
Mu buzima busanzwe umukobwa ni umuntu ukunda guteteshwa n’uwo bakundana bityo akumva ko hari ibyo umuhungu bakundana agomba kwitwararika atabyitwaramo neza urukundo rukazamo agatotsi.
1. Niba uri umusore, icya mbere ugomba kumenya ni uko abakobwa hafi ya bose bishimira kubwirwa ko ari beza kuruta kubwirwa ko bari sexy.
2. Ikindi ukwiye kumenya ni uko abakobwa banga abasore bababwira amagambo menshi adasobanutse, byongeye ntibishimira abasore batiyubaha igihe cyose bari kumwe.
3. Abakobwa hafi ya bose bakunda kwiyumva no kwibona bafatwa nk’abadasanzwe (special) imbere y’abasore bakunda, n’ubwo ngo akenshi batabyerekana.
4. Abakobwa ntibakunda abasore bagira umwanda, mbese batiyitaho.
5. Burya ngo abakobwa benshi bakunda gusomwa ku kiganza mu gihe bidakozwe mu kavuyo n’ubwo ngo badashobora kuvuga ko babikeneye cyangwa se ko babikunda.
6. Menya ko mu gihe usangije umukobwa mukundana ubuzima bwawe cyangwa se ukamubitsa andi mabanga ngo ahora abyibuka iteka kandi akabiha agaciro, kabone n’ubwo mwatandukana.
7. Abakobwa bakunda ko incuti zabo zibahamagara mu mazina yabo bwite, rimwe na rimwe igihe bicaye batuje umusore akamuhamagara gahoro mu ijwi rituje kandi amureba mu maso.
8. Muri kamere y’abakobwa habamo ikintu cyo kwihagararaho no gukunda guhabwa agaciro.
9. Mu gihe umukobwa yemeye kujya mu gikoni akagutegurira ifunguro, menya ko uri uw’agaciro imbere ye kandi ko aguha umwanya mu buzima bwe.
10.Burya ngo iyo umukobwa avuze “oya” iba ari “oya”, ntibakunda umuntu uhatiriza cyane.
Iyo ugerageje kuzuza izi nshingano nta cyabuza umukobwa kukwimariramo wese.


text:
MACADAMIA(MAKADAMIYA)
AHO MACADAMIA YERA MU RWANDA:
Makadamiya ishobora kwera ahantu hose hera Kawa hafite imvura ya mm 800-1900 n’ubutumburuke bw’imisozi migufi kugera ku miremire ya metero 750-2.250. Yihanganira imvura nke kurusha Kawa, iri hagati ya mm 750-1.000 nkuko byagaragaye i Karama mu Bugesera.
UTURERE TUBERANYE NA MACADAMIA:
(a) Utuberanye na Macadamia cyane: Umurambi wo hagati mu Rwanda n’uturere tw’urusekabuye(Intara y’amajyepfo n’iyiburasira zuba,n’amajyepfo y’intara y’amajyaruguru),umurambiw’iburasizuba n’nkengero z’ikiyaga cya Kivu n’Impala.
(b) Uturere tuberanye na Macadamia mu rugero: Bugesera, Mayaga,Umukenke w’iburasirazuba, Isunzu rya Kongo-Nil ryose.
(c) Uturere tuberanye na Macadamia buhoro: Akarere k’amakoro, imisozi miremire y’ububeruka.
AMOKO :
Makadamia ifite amoko abiri, hari ubwoko bufite igishishwa cyoroshye n’amavuta menshi(73 78% ariyo Macadamia Integrifolia) ari nayo yamamazwa mu Rwanda, muri Africa no ku isi yose n’ubwoko bufite igishishwa gikomeye n’amavuta make (Macadamia Tetraphylia)
INGENGABIHE NO GUTUNGANYA IMBUTO N’INGEMWE:
Igiti cya Macadamia kirakura kikageza ku burebure bwa metero 10- 15.Gisaba ubushyuhe bwa 15-28°c. Imbuto z’indobanure zikwiranye n’uturere nizo batera,ingero ni nka KRG15,EMB-1,MRG-20 na KMB z’ikigo cy’ubushakashatsi mu buhinzi cya Kenya(KARI) zamamazwa
mu Rwanda.
Imbuto zinikwa mu mazi amasaha 72 (iminsi 3), bahindura amazi buri munsi kugira ngo zidahuguta, ziterwa mu buhumbikiro bufite imitabo ya metero 1 y’ubugari na metro 8-10 z’uburebure irimo umusenyi wa centimetro 20 z’ubujyakuzimu. Batera mu mirongo ya centimetero 8 hagati y’umurongo n’undi, centimetero 1 hagati y’urubuto n’urundi na centimetero 3 z’ibujyakuzimu. Zimera nyuma y’iminsi 21-45, ni ngombwa kuzivomera buri munsi.
Nyuma y’amezi abiri bazigemurira mu bihoho bya cm 15 z’umurambararo kuri cm 18 z’uburebure, z’ifite ibibabi 4 bikomeye.
Bazishyira muri pepiniyeri isakaye ku buryo itanga urumuri rwa 40- 50% zikamaramo amezi 2 kugeza kuri 3. Ingemwe bazibangurira zimaze amezi 6 kugera kuri 12 bazigemuye ziba zifite uburebure bwa cm 10-15 zifite ibibabi 8 cg 10.Nyuma yo kubangurira zimurirwa muri pepiniyeri aho zimara amezi 2-3 aho zibona urumuri rungana na 40-50%. Mbere yo kuzitera mu murima zimenyerezwa izuba andi mezi 2-3.Ingemwe ziterwa mu murima ziteguwe amazi 18.
Mu gushyira igitaka mu bihoho, ntibuzuza umwobo kugirango haboneke ahazashyirwa amazi avomerera, bavomerera 3 mu cyumweru mu mezi 3 ya mbere
UKO BATERA MAKADAMIA N’IMIRIMO IKORERWA INGEMWE ZITERWA.
Umurima utunganywa neza mu gihe cy’izuba(icyi) barima inshuro 2 mbere yo gutera. Bacukura imyobo ya cm 60 z’umurambararo na cm 60 z’ibujyakuzimu bashyiramo udutebo 2 tw’ifumbire y’imborera ivanze n’igitaka cyo hejuru na garama 60 za NPK 20.10.10.
Batera makadamia mu gihe cy’imvura kuri metero 7.5 hagati y’imirongo na metero 7.5 hagati y’igiti n’ikindi(ibiti 178 kuri ha) mu murima wihariye cg metero 10 na matero 10 hagati y’imirongo n’igiti n’ikindi mu murima bazavanga n’ibindi bihingwa. Kuvanga makadamiya n’ibindi bihingwa bituma umurima ubyazwa umusaruro mwinshi mu gihe kimwe. Ibinyamisogwe nk`ibishyimbo, soya n`ubunyobwa byongera azote mu butaka. Ubwatsi bw’amatungo nka desimodiyumu na Leuceana birwanya ibyatsi bibi. Imbuto ziribwa nka Maracuja, inanasi, amapapayi bibangikana neza na makadamiya.
Batera imirongo 2 cg 3 y’imbuto ziribwa nyuma y’umurongo 1 wa makadamiya, ni byiza kuyibangikanya n’indi myaka mu myaka 7 ya mbere, bayitera no mpande z’imirima no ku miryanyasuri.
Bashingirira ingemwe kugirango zitazunguzwa n’umuyaga mwinshi, basasira muri cm 10-15 uvuye ku giti, ntikunda gukatwa cyane.
Bakuraho amashami yavunitse cg ayumye agakatwa yegerejwe igihimba kugirango igiti gihagarare neza.
ISARURA, UMURUMBUKO N’IKORESHWA RYA MAKADAMIYA.
Igiti cya makadamiya kibanguriye gitangira kwera nyuma y’imyaka 4-5. Umusaruro ugenda wiyongera uko kigenda gikura, igiti kimwe gitanga umurumbuko wa kilo 50-75 buri mwaka gifite imyaka 10-15.
Kiraramba cyane kandi cyera neza kugeza ku myaka 80-100. Imbuto za makadamiya zeze zirigusha, zigatoragurwa nyuma y’iminsi 1-2.
Ntibyemewe gusarura imbuto zikiri ku giti kuko utamenya izeze n’iziteze. Zanikwa ku kidasesa gitobaguye gifite imyobo ya mm 6-7 ahantu hari igicucu kugirango zidaturagurika hakinjiramo udukoko twazangiza. Zihunikwa ahantu humutse kandi hari ubukonje n’ubushyuhe buringaniye, kure y’ibintu binuka byazitera nazo kunuka, hatagera udukoko.
Ziribwa zumye cg zikaranze. Mu nganda bakoramo ibisuguti, gato cyangwa se shokora, umushongi uryohera witwa „ice cream“ n’ibindi. Zikungahaye ku mavuta meza atekwa,mu nganda z’imiti akorwamo amavuta yo kwisiga,ibikatsi bikorwamo ibribwa by’amatungo,ibishishwa barabicana.
INTUNGAMUBIRI, AGACIRO N’INYUNGU MAKADAMIYA YAZANIRA ABAHINZI BAYO.
Imbuto za makadamiya zitanga ibivumbikisho bihanitse (Kcal 7.350 ku kilo), zifite amavuta menshi aruta ibindi bihingwa (73-78%) by’ibinyamavuta (ubunyobwa 44.8%,soya-15.7%), kandi ntifite ibinure bitera indwara. Zikize muri vitamini( A, B,C) n’imyunyu (Ca,P,Fer)
Makadamiya irakenewe cyane ku isoko mpuzamahanga aho igura amadolari 10-20 ku Kilo. Umusaruro uboneka ku isi ni 45% ku ukenewe. Umuhinzi mu Rwanda yejeje kilo 50-75 ku giti kimwe igiciro ari 350 Rwf/kilo yabona amafaranga 17.500-26.000 ku giti 1 ku mwaka.( Muri Kenya kilo 1 ni amashilingi 50 angana n`amafaranga y`u Rwanda 350Rwf.
TWIFASHISHIJE igitabo:DUHINGE KIJYAMBERE
Ubuhinzi bwa makadamia
MACADAMIA(MAKADAMIYA)
Labels: makadamiya, ubuhinzi


text:
Umuhanuzi Sultan Eric, akaba n’umuyobozi w’Itorero Zeal of the Gospel Church rikorera i Nyamirambo kuri ‘Cosmos’, yasohoye itangazo ririho n’ibiciro ku bifuza ko abasengera by’umwihariko.
Iryo tangazo rigira riti “Ushaka kumenya icyo Imana ivuga ku buzima bwawe, ejo hazaza hawe, urashaka gukira indwara, ntucikwe n’umugisha wo kwibonanira n’umuhanuzi w’Imana muri mwenyine muri gahunda nshya ya ‘Zeal of the Gospel Church’. Abashyitsi ni ibihumbi 20, na ho abasangwa ni ibihumbi 10 by’amanyarwanda. Kwakirwa ni buri munsi. Ijambo rivuye ku Mana ryahindura ubuzima bwawe.’’
Mu kiganiro yagiranye na IGIHE, uyu muhanuzi yavuze ko gusaba abantu amafaranga atari ‘business’ ahubwo abantu benshi ngo baziko ibintu by’Imana ari ubuntu.
Ati “Tugira amateraniro ya buri munsi kandi tuba duhanura, tuba dusengera abarwayi, kandi ntabwo twishyuza. Hanyuma rero hari abantu badakunda ko babahanurira muri rusange, badakunda ko ibyabo byumvwa n’abandi bantu, ibye akaba ashaka ko wabimubwira wenyine agahanurirwa wenyine […].”
Akomeza ashimangira ko ikigamijwe atari amafaranga y’abashaka guhanurirwa no gusengerwa.
Ati “Twanze ko biba akavuyo k’abantu baza bavuga ngo barashaka kubonana n’umushumba bonyine, dusa n’abashyiraho amabwiriza dushaka kugabanya umubare w’abantu, icyo dekeneye si amafaranga yabo kandi ntibivuze ko umuntu ufite ikibazo kigaragara ashaka kubonana na pasiteri twavuga ngo zana amafaranga.”
“Abanyarwanda bazi ko ibintu by’Imana ari iby’ubuntu”
Umuhanuzi yakomeje avuga ko ibintu by’Imana bikwiye kubahwa. Ati “Ibintu by’Imana ubona abanyarwanda benshi batabyubaha baziko ari iby’ubuntu. Ikintu iyo wamaze kugifata gutyo nta n’icyo kikumarira[…]ibintu by’Imana nta gaciro babiha. Niba umuntu abona ko kuba bamusabye ibihumbi 10 cyangwa 20 ari ibintu bisazwe, biba bigaragaza ko atazigera agirirwa akamaro n’ibintu by’Imana cyane.”
Yakomeje gushyiraho amabwiriza atari inzaduka, ngo ahubwo n’abandi bahanuzi bo muri Bibiliya hari amabwiriza batangaga mbere yo guhanura.
Ati “Akenshi mbere y’uko wakira igitangaza cyawe, umuhanuzi ashobora kuguha amabwiriza yo gusuzuma ko wizeye. Hari nk’umugore Yezu yabwiye ngo nta biryo by’imbwa mfite mfite ibiryo by’abana, Elisa agiye gukiza Namani aramubwira ati jyenda witerere muri yorodani inshuro 7, Eliya yabwiye umupfakazi ati agafu usigaranye jyenda unsongeremo umutsima. Uwo muhanuzi aramutse aje mu Rwanda uno munsi ntabwo abanyarwanda bamwemera, bavuga ko ari ubusambo azanye ariko ayo ni amabanga y’umwuka abantu b’abanyamubiri batazi.”
Hari abahanuzi basambanya abagore
Sultan Eric, avuga ko bene aba ari abanyamubiri bayoborwa n’irari ry’imibiri yabo. Ati “Sinzi icyo nabivugaho ariko ubwo nyine abo barananiwe[…]mu buryo buciye mu mucyo si byiza ko ujyana n’abagore mu cyumba mwenyine.Twe icyo tugamije ni uko umuntu ahabwa ubutumwa bwe mu ibanga.”
Mu madini n’amatorero atandukanye, hajya humvikana abagore bavuga ko basambanyijwe n’abo bita abashumba (abapasiteri) bagiye babagana ngo babasengere cyangwa se babagire inama.
Ibi bikaba byaratahuwe na Komisiyo y’ Igihugu Ishinzwe Uburenganzira bwa Muntu ivuga ko ifite ibimenyetso byerekana ko mu byumba by’amasengesho hari benshi basambanywa n’abapasiteri.
Izindi nkuru wasoma: Batanze ubuhamya ko basambanyijwe n’abapasiteri mu byumba by’amasengesho
Kigali: Amateraniro yahindutse imirwano, Pasiteri ashinjwa gusambanya abayoboke


text:
Kuri uyu wa Kabiri tariki 17 Mutarama 2017, mu kiganiro umuryango uharanira uburenganzira bw’ikiremwa muntu, CLADHO, wagiranye n’abanyamadini ndetse n’inzego za Leta zifite aho zihuriye n’uburenganzi bw’umwana by’umwihariko, hakomojwe ku kuba na bamwe mu babyeyi bateshuka ku nshingano ntibite ku burere bw’abana babo.
Bishop John Rucyahana, uyobora Komisiyo y’Igihugu y’Ubumwe n’Ubwiyunge, avuga ko kuri ubu abana bafite uburere nk’ubw’ababyeyi babo dore ko umuntu atanga icyo afite.
Bishop Rucyahana agira ati “Abana b’iki gihe bameze nk’uko ba se na ba nyina bameze, nta mwana uba uko atagizwe, niba ababyeyi ari indangare bata abana bakabajugunyira abakozi batazi aho bavuye, batazi uko barezwe!.., ababyeyi nibo batera abana kuba uko babaye. Indwara irava mu babyeyi ijya mu bana babo.
Uyu mukozi w’Imana akomeza agira ati “Ntabwo ari abana bameze nabi gusa, n’ingo zimeze nabi, kuko igihe ababyeyi biruka ku mafaranga bagata urubyaro ntibahe abana bwa burezi biba ari ikibazo. Amafaranga akarutishwa umwana wawe, ni ikibazo rero”.
Avuga kuri bamwe mu babyeyi bahishira uwabahohotereye abana dore ko nabyo biri mu mbogamizi z’ibituma abakoze ibi byaha badatahurwa, Bishop Rucyahane we abifata nk’akagambane, agira ati “Kugirango umubyeyi ahishire uwononnye umwana we, aba agambaniye wa mwana, kandi si wa mwana gusa ahubwo aba agambaniye n’umuco nyarwanda, aba agambaniye n’ejo hazaza ha wa mwana, kandi aba ahimye umwe wakoze icyaha kuko adatumye yihana cyanwa ngo ahanwe”.
Igendeye kuri raporo ikusanya hirya no hino mu gihugu, Polisi y’igihu ivuga ko Umujyi wa Kigali uza ku isonga mu kugira abana benshi baterwa inda, hagakurikiraho Intara y’Uburasirazuba.
Umunyamabanga uhoraho muri Minisiteri y’uburinganire n’umuryango, Madamu Gatsinzi Nadine, yavuze ko abanyamadini beze imbuto Bibiliya ibasaba iki kibazo cyahashywa, yagize ati “Abanyamadini tubakangurira cyane kudufasha kuko bo bagera kure aho na Minisiteri itagera, kuko bo bahura n’abantu benshi, bagize icyo bakora bakabishyira mu nshingano zabo za buri munsi, bakera za mbuto nziza Bibiliya ibasaba atari ukuvuga gusa, byafasha kugirango iki kibazo cy’abana baterwa inda nabo bagikeneye kurerwa gicike burundu”.
Evariste Murwanashya ushinzwe gukurikirana uburenganzira bw’umwana muri Cladho, yavuze ko mu bushakashyatsi uyu muryango wakoze mu turere 52 tw’igihugu, byagaragaye ko akarere ka Huye kari ku isonga mu kugira abana benshi batwaye inda, kihariye 14,2% bangana n’abana 116 mu bana 818 babonywe muri iyi mirenge yose, ku mwanya wa kabiri hazaho Kicukiro hagakurikiraho Bugesera.
Ubu bushakashatsi kandi bwagaragaje ko hari abana bagera kuri 6 batwaye inda bafite imyaka 11 gusa, byagaragaye kandi ko 63% by’abana batwaye inda ari abo mu mashuri abanza, naho 37% bakaba abo mu mashuri yisumbuye cyane cyane mu biga mu mashuri y’uburezi bw’ibanze bw’imyaka 9 na 12.
Barihuta Aime wari uhagarariye ikigo cy’igihugu cy’imiyoborere, RGB, avuga ko aba bana baterwa inda badakwiye kugirwa ibicibwa mu miryango, ahubwo ko bakwiye kwitabwaho kuko kubagira nk’ibicibwa nabyo bibashyira mu bindi bibazo.
Christophe Hitayezu


text:
Iyo miti ishobora kugabanywamo itoranya n’idatoranya. Itoranya yica ibyatsi ikeneye. Urugero: 2,4-d(ikoreshwa mu gukuraho ibyatsi bifite ibibabi binini mu murima w’umuceri) na dalapon (ukoreshwa mu gukuramo ibyatsi mu mirima y’ibijumba)
Imiti idatoranya yica ibyatsi bibi byose harimo n’ibihingwa. Ikoreshwa mu kumaraho ibyatsi byose mbere yo guhinga. Ingero: sodium chlorate and sodium arsenate.
Ubwoko bw’imiti y’ibyatsi
Iyo miti ishobora kugabanywamo itoranya n’idatoranya. Itoranya yica ibyatsi ikeneye. Urugero: 2,4-d(ikoreshwa mu gukuraho ibyatsi bifite ibibabi binini mu murima w’umuceri) na dalapon (ukoreshwa mu gukuramo ibyatsi mu mirima y’ibijumba)
Labels: ubuhinzi


text:
Murenge wa Mukarange mu karere ka Kayonza, Itorero Victorious Life Church ryahaye umunsi mukuru wa Noheli abana bo mu muhanda ndetse n’abandi bana baturuka mu miryango itishoboye basaga 500.
Ibi Ibirori byatangijwe n’amateraniro yo kuramya no guhimbaza Imana, hakurikiraho guha abana umutsima w’umunsi mukuru, ndetse n’andi mafunguro amenyerewe mu minsi mikuru abana batabashaga kubona.
Bishop Musisi Bob Charles uhagarariye umushinga Victorious Life Ministries avuga ko batekereje iki gikorwa kubera y’uko abana b’inzererezi batagira ubitaho.
Nk’ uko Kigali Today yabitangaje ngo akaba ari muri urwo rwego baberetse urukundo hamwe n’abakirisitu b’iri torero bakaba barakusanyije amafaranga angana na miliyoni eshatu n’igice bagategura iki gikorwa.
Bishop Musisi Yagize ati “Abana bo mu muhanda babaho mu buzima bubi akenshi birirwa ubusa ubundi bakaburara. Twifuje kubereka urukundo bakishima nk’abandi bana dusangira nabo umunsi mukuru wa Noheli.”
Akomeza avuga ko bazakomeza kubakorera ubuvugizi ku bufatanye na Leta n’abandi bafatanyabikorwa, bakazasubira mu miryango, bagasubira mu ishuri cyangwa bakiga imyuga.
Abana b’inzererezi bashimishijwe cyane no kuba babonye abagiraneza babaha noheli.
Kizito Nsanzimana yagize ati “Maze imyaka ine ndi mayibobo naje mu Mujyi wa Kayonza nturutse mu Murenge wa Gahini. Icyatumye nza mu muhanda nuko turi abana bane tudahuje papa, mama yari umusinzi cyane bigatuma twugarizwa n’ubukene”.
Benshi muri aba bana bashimye iri torero ryabahaye umunsi mukuru wa Noheli.
Bavuga ko amakimbirane aba miryango baturukamo ariyo atuma bajya kuba mayibobo aho baryama ku ikarito bakiyorosa indi, bakarwara ntibavuzwe, imyenda ikabacikiraho, rimwe na rimwe bakiba kugirango babeho.
Itorero Victorious Life Church ryiyemeje ko iki gikorwa cyo gusangira noheri n’abana batishoboye ndetse n’abo mu muhanda kizajya kiba buri mwaka.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho